1887ko ekainaren 13an, bere aita Suezko Kanalaren administraria zela Port Saiden jaiotako legelaria, finantzaria eta publizista gipuzkoarra.\nDeustuko Unibertsitatean, Bilbo, Legeak ikasi zituen eta Salamancan Zuzenbide ikasketetan lizentzia lortu zuen. 1908an bere doktore tesia argitaratzen du: EI problema jurídico de la persona social, bere zuzenbide ikasketetan aurreko urtean aurkeztutakoa.\nForu Zuzenbideari buruz jarduteko Donostia-San Sebastianen 1917ko irailaren 1etik 9ra ospatutako abokatuen kongresuan partaidetza eraginkorra izan zuen.\nPonente bezala 1918an Oñatiko Kongresura Política tributaria municipal del País Vasco lana aurkeztuz, joan zen. 1918an Eusko Ikaskuntzako sortzaileetariko bat izan zen eta 1922ra arte politika eta gizarte Zientzien Sailetako bokal bezala batzorde iraunkorreko kidea ere. Donostia- San Sebastianen 1919an ospatutako euskal Udal Batzan parte hartzen du.\nGipuzkoako Aldundiko kontu-hartzaile lanpostua lehiaketaz irabazi zuen eta gero Bizkaikoa ere. Bilboko Aurrezki Kutxa Munizipaleko eta Donostiako Banco Guipuzcoanoko zuzendaria ere izan zen.\nGipuzkoako Aldundiko Udal Ogasun Saileko burua izan zen eta kargu horretan La política tributaria municipal del País Vasco bezalako Eusko Ikaskuntzaren V. Kongresuan (Bergara, 1930) aurkeztutako Euskal Herriari buruzko idazlan juridiko batzuk egin zituen. 1930. Urtean Eusko Ikaskuntzak sortutako Autonomia Batzordeko kide izan zen Primo de Riveraren diktaduratik II. Errepublikarako erregimen aldaketaz aurretik.\n1941. urtetik Banco de Bilbaoko zuzendari nagusia izan zen. Trenbidearen Nazio Sareko, Altos Hornos de Vizcaya-ren, Iberdueroren eta beste hainbat enpresetako aholkularia izan zen.\nBilbon hil zen 1954an\nEstornes Zubizarreta, Idoia: La construcción de una nacionalidad vasca. El autonomismo de Eusko Ikaskuntza (1918-1931), Donostia, 1990.


GABRIEL ARESTIREN HERIOTZEAN - Xabier Lete\nGABRIEL ARESTI HIL DA\nGABRIEL ARESTI HIL ZAIKU\nGABRIEL ARESTI SEGUROLA (IN MEMORIAM)\nGABRIEL ARESTI HIL ZAIGU\nARESTI ZANA DALA ETA\nGABRIEL ARESTI POETAREN HERIOTZA\nZeruko Argia, 1975-06-15\nJaiotzen denez gero, gizonak bizia zor du, eta herio errukigabeak txartela pasatzen duenean, ez dago nora jotzerik.\nPoesia egiten dugunean, edo filosofatzearen banalkerietan, azken orduaren zera hori belar mikatz-gozo baten gisan dasta ohi dugu... baina garaia etortzean errealitate gordinaren aurpegiak bihotza izozten digu, eta nola.\nGabriel Aresti hil egin da. Egunen batean argitu behar genuen hainbat gauza, eztabaidatu behar genuen hainbat arazo, gainditzen saiatu behar ginen mila kontradizio, lurrak eraman ditu.\nAresti oraindik gazte zen, giron gaztea, berrogeita bat urte, eta nahiz gaixorik zegoela jakin, inork ez zuen hain azkar itzaliko zenik uste.\nEtsai gorrotagarri bat hiltzen delarik, poza sentitu ohi dugu; lagun maite bat hiltzen delarik, pena; lagunetarako jaio eta bizitza latzaren halabeharrez gugandik gero eta urrunagotzen ikusi dugun pertsona bat hiltzen denean, ordea, sentimendu eta arrazoiaren nahasmendu eta kontradiziotan trabatuta nabaritu ohi dugu gure burua.\nNeretzat, Harri eta Herri irakurtzea deskubrimendu garrantzitsu bat izan zen, Txillardegiren Peru Leartzako izan zen bezelaxe. Gauzak argi. Batak poesian eta besteak prosan, euskal mintzairaren indarra eta espresibitate berri baten ahalmena, problematika sozial-esistentzial baten ildotik deskubrierazi zizkidaten, eta, besteak beste, deskubrimendu horri esker euskalzaletu nintzen, han hemeretzi-hogei urteko inguru hartan.\nHandik laister, euskal antzerkiari buruz Eibarren egin zen bilera batean, pertsonalki ezagutu nuen Gabriel. Egia esan, hasieran ez zitzaidan gustatu: bere iritzi, keinu eta jarrera pertsonaletan, egosgogor eta estremista iruditu zitzaidan. Ni gaztetxo harroxka eta era berean timido bat nintzen, eta goitik behera begiratzen ginduzan «literato» haren aldamenean ezin nintzen gustora sentittu.\nBaina hilabete batzutara, Zeruko Argia-n idatzi nttuen lehen artikuluen ondoren bere eskutitz bat jaso nuen; zorionak ematen zizkidan, eta idazten jarraitzera animatzen ninduen. Eskutitz hari nik eginiko erantzuna sutsua izan zen; Harri eta Herri-k sorturiko emozioa aitortzen nion, eta bere zordun deklaratzen nintzen. Gabrielek geroztik askotan aipatu izan du nere eskutitz hura.\nHarrezkero, eta urte batzutan, oso lagun izan ginen. Nik irabazitako bi lehen poesi-sariketetan (Agora sariak) epaimahaiko izan zen. Bestalde, bere Justizia Txistulari teatro lana Oiartzunen 1965 urtearen abenduan estrenatu genuen. Estreno apal eta nahiko injenuo bat izan zen, oso dekorazio txar batzuekin... Gabriel bere emazte Melirekin han zen, Oiartzunen. Hamar urte besterik ez da, eta hainbeste dirudi.\nGero, poliki-poliki, gure adiskidetasuna hozten joan zen, eta gutxi gorabehera mundu guztiak daki zergatik, edo dakiela uste du. Baina neri hausketa hura, pertsonal maila batetan, beti mingarri eta absurdo iruditu zait, eta berari ere bai, ziur asko.\nArazo horri buruz, eta gezurra badirudi ere, berak baino argiago ikusi nituen gauzak, aspalditik, eta gure adiskidetasuna puskatzera bortxatuak izatearen arriskua beste eskutitz baten bidez orain zazpi urte era nahiko dramatiko batean adierazi nion. Berak, beste zirkunstantzia batzuk zirela bitarteko, gaizki ulertu zidan, eta susmo txar batzuk izan zituen, baina geroago problemaren kakoa zertan zetzan argi ikusi zuenean, lagun izaten jarraitu genuen... baina zailtasun haundien erdian.\nOrain bosten bat urte egin genien Bilboko beren etxera azken bisita, eta gau eder bat pasa genuen, adiskidetasun onean. Baina gau hura azkena izan zen. Giro ukakor batek berezi egiten ginduen. Arestik bere ideiak zituen, bere hutsegiteak, bere tenperamendua, bere egozentrismo injenuo hori... Eta nik nere gauzak izango nituen, nola ez: nere ideiak, esker txar puska bat, lagun batetaz arreta gutxiegi edo, etabar.\nBaina guzti hoien gainetik, gure herriaren egoeraren une kritiko bat zegoen, eta une kritiko horrek, ideia, jarrera, aukera, iritzi eta erabakien polarizatzera bultza ginduen. Problema latz batzuek krisis egin zuten (denok azken urte hauetan ikusi dugunez), eta krisisari erantzun beharrak bakoitza bere postura batzutan ahalik eta sendoen afirmatzera eraman zuen.\nNi ez naiz hasiko Arestiri buruzko burruketan gauzak horrela izan behar zuten edo ez esaten. Gainera, orain guztiz alferrik da.\nAresti, bere herriari gizatasun eta justizia-giro ideal bat esijitzeko pundura iritxia zen. Horrela, etsaiak maizegi barruan aurkitu nahi zituen, traidore, ustel, burges eta tripaundi akomodatuak. Bere euskaltasunak bi muga zituela askotan esan eta idatzi ohi zidan: egia eta justizia. Eta nik, Euskal Herri utopikorik ez esijitzeko esaten nion, egia eta justizia ez baitira absoluto bat munduan inun, egunero egiten eta bilatzen joan behar diren giza-bizitzaren arau-oiñarri idealak baizik... eta hori herri bakoitzaren baldintzapen berezien azpian, gusta ala ez.\nBarruko gauza askori buruz erretzen hasia zen aspalditik, eta, nere ustez, bere sentimenduei poeta eta horrelakook ezarri ohi diegun teatralitate puska bat erasten zien. Gero, burruka irekia hasi zenean eta bere burua maiz aipatua ikusi zuenean, eta ez beti onerako, oraindik gehiago erre zen.\nGure azken urte hauetako ideien eta iritzien gerra hortan, neurriz kanpoko agresio, gogorkeria eta itsumen asko izan da; beste egoera lasaiago eta politiko aldetik zabal-demokratikoago batetan parlamentu bateko eskail-maila, edo ongi hornituriko mahai baten inguruan egin behar zen eztabaida asko, astekari, aldizkari, panfleto eta ahoz ahoko espresio-bide kriptiko hoien bidez eraman izan ohi da aurrera, egiaren, argitasunaren eta gizalegearen kaltetan.\nBateon batek, Aresti deabru bat zela esaten jarraituko du. Beste norbaitzuek, santu bihurtu nahiko dute. Esan beharrik ez dago Aresti ez zela ez bata ta ez bestea, hezur eta haragizko gizon kontradiktorio bat baizik. Gizon ona zela ziur nago, eta funtsez bihotz-zabala. Euskal Herriari buruzko politik-kultur arazoetan zuzen ala oker ote zegoen besterik da; baina une hontan horri bueltak ematen jardutzea alferriko ezik krudel eta injusto litzake.\nGure eztabaida mixerableak heriotzak ederki epaitzen ditu, eta ahoa lurrez betetzen zaigun pundutik aurrera, gutxi gorabebera, denok dugu arrazoi.\nAresti euskal poeta eta idazle garrantzitsua izan da, hortaz ez dago zalantzarik; gizon eztabaidatua ere izan da, eta bere nortasunaren alde kontradiktorio eta argi-itzaltsu hoiek, nik nahi ala ez, eztabaidatuak izaten jarraituko dute.\nBaiña nik gaur tristura haundi batekin lagun bat agurtu baizik ez dut egin nahi, bidaia luze\neta definitibo horretara den une hortan bihotzez ondoan egon, lur maiteko atsedena desiratuz.\nGabriel Aresti, lagun, zurekin bedi hildakoen bakea.


"Oraindik garaiz gaude aldaketa klimatikoari aurre egiteko" : Oarsoaldeko Hitza\nLopez de Uralde: "Oraindik garaiz gaude aldaketa klimatikoari aurre egiteko"\nMezu itxaropentsua zabaltzea garrantzitsua dela uste du Lopez de Uraldek klima aldaketari dagokionean. Hamarkada batez hitz egiten ari dira adituak, isuriak erdira jaisteko; egingarria ikusten du, hori bai, berandu baino lehen neurri sistemikoak hartzea ezinbestekotzat jo du, "aldaketa klimatikoaren negazionisten" mezua baztertuta.\nJuantxo Lopez de Uralde.\nAsteklima iniziatibarekin bat egin du Errenteriako Udalak eta horren barruan, hitzaldia egin zuen atzo Juantxo Lopez de Uraldek (Donostia, 1963). Trantsizio Ekologikorako eta Erronka Demografikorako Batzordeko lehendakariak, gizarte kontzientziaren aldaketak eta egungo klima krisiak eragin dituen mugimendu politiko eta legegileak aztertu zituen. Lopez de Uralde elkarrizketatu du HITZAk.\nKontzientzia hartzeaz mintzatu zara. Zein da egoera, benetan kontzientzia hartzen ari da jendartea aldaketa klimatikoak suposatzen duenaz?\nAldaketa klimatikoa oso oldarkor azaldu zaigu uda honetan: Amerika ipar mendebaldean izandako tenperatura altuak, uholdeak, Bermeja mendilerroa (Malaga), edota Avilako suteak, horren adibide batzuk baino ez dira. Gero eta nabarmenago ari da agerian gelditzen aldaketa klimatikoa, eta zientzia esaten ari da denbora gutxi dugula isuriak murrizteko.\nZenbat denboraz hitz egiten ari gara, zehazki?\nHamarkada bat. Isuriak murriztu behar ditugu erdira hori da zientzia komunitateak esaten diguna. Aldaketa klimatikoari aurrea hartzeko borroka beste ingurumen borrokak baino motelago doala uste dut. Erregai fosilen gaia dago erdian, daukagun eredu energetikoa erregai fosilen erretzean oinarritzen da, eta eredu energetikoa aldatzea oso elementu traumatikoa da gizartearentzat. Neolitikoan ehiztari biltzaile izatetik, nekazari izatera igarotzerakoan, energia iturria aldatu genuen, ehizatik nekazaritza eta abeltzaintzatik lortzera pasa ginen. Aldaketa horrek, egitura sozial osoaren aldaketa suposatu zuen.\nErregai fosilak erretzen hasi zirenean Britainia Handian XIX mende amaieran, eraldaketa soziala ikaragarria eman zen berriro. Orain, beste aldaketa baten atarian aurkitzen gara, egitura energetikoaren aldaketa, erregai fosilen energiatik, berriztagarrietara igaroko gara, eta horrek aldaketa handiak ekarriko ditu.\nBorroka hau motelagoa izateko beste arrazoi nagusi bat ere badago: erregai fosilen inguruan dauden interes ekonomikoak, eta erregai fosilen enpresek finantzatutako negazionismoa. Negazionismo horren bidez finantzatu dute kutsakorren isuriek eta klima aldaketak ez daudela lotuta dion zientzia, nahiz eta jakin bazekiten estuki lotuta dagoela. Ardura handia dute, beraz, negazionismo horretan enpresa energetikoek.\nOrain, berriz, negazionismo politikoa dugu. Azken horrek ez du oinarri zientifikorik, eta zerikusia du Trumpismoarekin, Voxekin… negazionismo horrek baliatu nahi izan du eredu aldaketak izan ditzaken ondorio sozialak errentagarritasun politikoa ateratzeko. Gaur egun hori dugu aurrez aurre, negazionismo oportunista bat, populista eta zientziaren kontrakoa da. Nolabait aldaketa klimatikoaren kontrako antitxertoak dira.\nZeintzuk dira aldaketa sozial horiek?\nNormalean onuretan baino kalteetan jarri ohi da. Dieselaz asko hitz egin da adibidez. Merkea kontsideratzen den erregaia da, eta badago esaten duenak langile klasearen erregaia dela, eta mantentzen dutenak, dieselaren gaineko laguntzak kenduta, langile klasea zigortzen ari zarela. Hori da jartzen duten adibideetako bat etengabean, eta batez ere eskuinak erabiltzen du argudio hori mezu bat bidali nahian, ‘aldaketa klimatikoaren kontrako neurriak langileria kaltetzen dute’. Arazoari irtenbideak emateko garaian, oso garrantzitsua da sozialki kaltetuagoak izango direnek gutxiago ordaintzea. Aldaketa klimatikoaren aurkako borrokan behin eta berriz errepikatzen den dilema da hori, nola egin trantsizioa justua, eta horretan jarri behar ditugula indarrak sinistuta nago, langileria eta gehiengo handiak bateratzeko borroka honetan.\nUrratsak egitea kostatzen ari dela esan duzu eta politikoek beren erritmoa dute. Herritarrek zer egin dezakete?\nEz naiz ni fokua norbanakoaren gainean jartzea gustuko dutenetakoa; uste dut, norbanakoari ardura egozteko gehiegizko jarrera dugula ingurumen kontuetan iruditzen zait, benetan aldaketak sistemikoa behar duenean. Horrenbestez, aldaketa hori, administrazioetatik heldu behar da. Egia da ere, aldaketa hori egin ahal izateko ezinbestekoa dela babesa izatea. Inkestek argi utzi dute gehiengo oso batek eskatzen duela ekintza zehatzak hartzea aldaketa klimatikoa gelditzeko, baina bestalde, neurri zehatzek eragiten duten jarrera dugu, dikotomia hori sortzen da. Nik uste dut, indibidualki egin dezakegun garrantzitsuena dela zentzuz bizitzea, hau da, energia zentzuz erabili, mugikoratsun iraunkorraren aldeko hautua egin… Horiek garrantzitsuak dira, baina zati bat baino ez dira, eta ez badago aldaketa sistemikorik, oso zaila izango da aldaketa klimatikoa; horregatik ari da kostatzen hainbeste, koorporazio handiak etengabe trabak jartzen aritu direlako.\nIkasleek pasa den ostiralean greba egin zuten, eta kalera atera klimaren alde. Zein balorazio egiten duzu, etengabean kriminalizatzen ari badira ere, erakusten ari diren konpromisoaz?\nOso positiboa, zalantzarik gabe. Mugimendu ekologistan, haize bolada freskoa izan dira. Pandemia aurreko urtean hasi ziren mobilizazio handiak egiten, eta beraiek dira bandera hau hartu eta borrokatu behar direnak. Hau borroka luzea da, ez dezatela pentsa berehala lortuko dutenik, beraiekin hitz egiten dudanean askotan, sentsazioa dut beraiek azkarrago joango zela pentsatzen dutela, baina gogorra da, bidea luzea da eta ibilbide bat dugunok, jakin badakigu hau ez dela ez gaur ez bihar bukatuko. Oso garrantzitsua da, beraz, gazteak izatea altxa direnak, eta borroka honen protagonista bilakatzea. Ardurarako dei garrantzitsua egiten ari dira, espero dut indartzea eta jarraitzea aurrera.\nGazteak bai, baina gainontzekoak kontziente dira hamarkada baino ez dagoela atzera bueltarik izango ez duten ondorioak saihesteko?\nHori da paradoxa. Inkestek diote aldaketa klimatikoaren gainean kontzientziazioak asko egin duela gora azken urteetan, eta nik uste dut egia dela, baina zailagoa dena da neurrientzako babes politikoa aurkitzea da. Arlo horretan dugu traba gehien, eta horretan zerikusi handia du lehen aipatu dudan negazionismoak, balazta dira, eta kezkagarria da beharrezkoa den erritmo eta martxa hartzea galarazten dutelako.\nAgian uste du gizarteak baliabideak ez direla finituak?\nHori dauka eredu kapitalistak, hazkunde jarraian oinarrituta dago, nahiz eta oinarri fisikoa finitua den, amaikorra. Horrek sortzen du bizi dugun iraunkortasun eza. Hau da txikitatik jasotzen dugun heziketa, lan gehiago egin behar da, hazi gehiago… eta ulertu behar da hori amaitu dela, aro berri batean sartu gara, eta aro horretan ahalik eta kalitate handienarekin bizitzea behar du lehentasuna ahalik eta kalte gutxien eraginda gure inguruneari eta elkarbiziz beste espezieekin. Aldatu nahi duen gizarte zati bat eta aldaketa horri uko egiten dion gizartearen beste zati baten arteko borroka bizi dugu.\nIraungitze data dugu. Hamar urtean ez bada ingurumenarekiko jarrera aldatzen, ez badira neurriak hartzen, zeintzuk izango dira ondorioak?\nZientifikoek diote munduko negutegi efektuko gasen isuriak %50 murriztu behar ditugula 2030 urterako. Ez badugu egiten, berez gradu eta erdiko tenperatura igoera gainditu eta aldaketa klimatiko katastrofiko egoeran sartuko gara. Nahiko kezkagarria da dagoeneko ikusten ari garena, orduan eta intentsuagoa eta gogorragoa izango da zaindu eta neurriak hartu ezean. Hori ekidin nahi dugu, dagoeneko pairatzen ari garen ondorioek okerrera egin dezaten, eta murgilduta gauden suntsiketa bide hau amaitzea.\nGarrantzitsua da itxaropenerako mezua zabaltzea hala ere. Berri ona badugu: ahal dugu arazoa konpondu, ahal dugu aurre egin, denbora badugu gero eta gutxiago bada ere. Berri ona, baina, oraindik garaiz gaudela hau gelditzeko da, eta egin behar dugula berehala.


Agurra | Hamaika Telebista\nAgur eta ohore, "Etxetxo Larroxatik"\nIbai Fresnedok Etxetxo Larroxako leihoa itxi du, oraingoz. Kolpez-Kolpe ariko da ordea gurean, asteazkenero. Ibai, maite zaitugu!\nJendearen babesa eskertuz agurtu da Lauroba\nLauroba taldeak azken kontzertua eskaini du asteburuan, Antiguako Doka antzokian. Ibilbide osoko kantuak jo dituzte, eta taldekide ohiek parte hartu dute emanaldian. Agurra iragarri zutenetik, jende skoren babesa sentitu dute, eta hori eskertu dute larunbatean Dokan eskainitako kontzertu hunkigarriarekin.


Bertsoekin zama arinduz\n05 otsaila, 2020 Asteko Gaia 264\nJose Arrue margolari bilbotarraren (1885-1977) ‘El ciego bersolari’ margolana.\nItsu bertsolariek eta emazteek bertsoak jarri eta plazetan kantatzen zituzten, xoxen truke. Seguran bazen bikote bat.\nBertsolari itsuen figura oso zabaldua zen XIX.ean. Goierrin baziren bi, Ezkiokoa eta Segurakoa. Asteasun ere bai; Altzoko Imazek jartzen zizkion bertsoak, gero berak saltzeko. Irungo itsua igandero Berara joaten zen oinez, bertsoak kantatzera eta saltzera. Ormaiztegiko itsuak, berriz, soinua jotzen zuen tren geltokian, turistez betetako trenak geratzen zirenean, txanpon batzuen truke.\n«Beste lanik ezin eginik, itsuek askotan ekin zioten bertso saltzeari, bizimodua ateratzearren. Erdal herrian ere kontu bera zen. Horrexegatik esaten zaie erdaraz paperetako bertsoei coplas de ciego edo cantares de ciego», idatzi zuen Antonio Zabala ikertzaileak.\nBizimodu zaila, egoera latza eta baldintza gogorrak izan ohi zituzten itsuek –elbarriek, orokorrean–. Txirotasun erabatekora kondenatuak zeuden, babes sozialik gabe eta beren kabuz moldatu ezinik. Gerrak izan ziren askotan galbide.\nDrama horiekin topo egin du Lazkaomendin bizi den Eñaut Agirre bertsolariak (Hernani, 1977). Joakin Luzuriaga Segurako itsua-ri eta haren bigarren emazte Manuela Etxarriri buruz —biak ibiltzen ziren bertsotan— hitzaldi kantatua egin zuen lehengo astean Seguran.\n«Itsu bertsolariak bertsoaren katea-maila bat gehiago dira, funtzio bat betetzen zutenak. Batzuk bertso jarriak egitera eta kantatzera dedikatzen ziren; baina, askotan, beste bertsolari batzuek egindakoak kantatzen zituzten. Diru iturri zer edo zer lortzeko bidea zuten hori», dio Agirrek.\nEta plazaratzen zituzten bertsoak ere hartarakoxe ziren: jendeari gozarazteko, denborapasarako, libertimendurako. «Kasu batzuetan, informazio zabaltzaile ere baziren».\nAndreak ere kantuan\nTesirako mami bila zebilela, itsu bertsolarien emazteen kasuarekin topo egin du Agirrek, eta bereziki erreparatu dio. «Segurako Manuela Etxarri eta beste bi emakume aurkitu ditut, beraien senarrekin plazan kantatzen zutenak. Hirurek bat egiten dute: gizonak itsuak ziren. Senarren gauza bera egiten zuten, plazan kantatu».\nItsu bertsolari maskulinoen kasuan, gehienetan izen-abizenekin eta nortasun batekin igaro dira historiara —Ezkiokoarenik ez da iritsi, hala ere—. Ez hala emazteenean. «Gizonen izenak badakizkigu, liburuak idatzi zaizkie, bertsoaren historian hor daude… Baina andreak ez. Zergatik ez ditugu haiek ezagutzen? Bertsoetan egiten zaizkien aipamenetan geratu dira, baina besterik ez».\nSenar-emazteek bertso-estilo bat eta bera erabiltzen zuten: entzuleen denborapasarako, elkar zirika jarduten ziren. «Beste modu batera esanda, elkarri kristorenak esanez. Antzerki moduko bat egiten zuten», dio Agirrek.\nMaila sozial baxuenean\nCorpus mardula geratu da itsu bertsolarien bertsoekin. Paperetan inprimatu eta saltzen zituztelako, ziur asko. Agirrek ikertu dituen hiru bikoteen artean, ia 200 bertso dituzte. «18-20 bertsoko sailak dira, eta denak estilo berekoak: andre-gizonak elkarri kantuan».\nEgileek, ordea, jateko lain ere ez zeukaten. Hain justu, horretarako ibili ziren bertsolari, diru truke paperak saltzeko. «Maila sozialari dagokionez, azken-azkeneko koska ziren. Segurako itsua eta Manuela Etxarri, biak hil ziren Donostiako San Antonio Abad ospitalean, orduko miserikordian. Beste bikote baten kasuan, laugarren mailako hiletak egin zizkieten». Luzuriagaren lehen emaztea hil zenean, pobre de solemnidad kategoriako hileta egin zioten.\nJoakin Pablo Luzuriaga Oria Seguran jaioa zen, 1824an, eta Donostian hil zen 1884an. Zapatari hasi zen, 15 urterekin, eta soldadu joan zen gero. Euskaldunak orduan ez zeuden soldadutzara derrigortuak; borondatez joan zen, beraz. 11 urte eta erdi igaro zituen Espainiako armadan. Habanan (Kuba) itsutu zen, eta etxera bidali zuten. Goian zerua eta oinpean lurra.\nSegurara itzulita, bi aldiz ezkondu zen. Lehenik Josefa Ignacia Loinaz Garmendia segurarrarekin, 1856an. Bost haur izan zituzten. Harengandik 1861ko azaroan alargundu, eta hilabetera Manuela Etxarri Zabaletarekin uztartu zen. Alarguna zen hura ere, Ascension Telleria zegamar difuntuarena. Haien seme bakarra 1862an hil zen, 9 hilabeteko.\nEtxarrik Leitzako jatorria zuen, baina Izaban jaioa zen (Nafarroa). 1893an hil zen. Bertsoak kantatzeaz gain, Luzuriagak gitarra eta Manuelak panderoa jotzen zuten plazetan.\nEzkioko itsua garaikidea\nEzkioko itsuaren izen-abizenik ez da argitu, oraindainokoan. Haren hiru bertsopaper aurkitu zituen Antonio Zabalak. Segurako itsuaren garaikoa zen Ezkiokoa, zaharragoa ziurrenik; elkarrekin sorta bat badute.\nEzkioko Aranburu baserrikoa ote zen, edo han bizi ote zen aztarna atera zuen Zabalak. Mutilzaharra izan behar zuen, eta ‘zerragotea’ esaten zioten esku soinua joz eta betsotan eginez ateratzen zuen bizimodua, ezteietan eta.\nEzkioko eta Segurako itsuek elkarri jarritako bertsoak dira, 15eko sortako lehen 9ak. Tolosako Mendizabalek argitaratu zituen, eta Antonio Zabalak jaso ‘Pastor Izuela, Ezkioko ta Segurako itxuak’ liburuan (Auspoa 106).\n1) Orain bertso berriak\nbear ditut ipiñi,\neman dizkit neuri,\nzergatik bota duan\n2) Ezkioko itxua,\nlaister izango dezu\nalferrik izan zera\niya zure bentea\n3) Galduaz badijoa\nneretzat kalte baño\nbaña ez da aundia\n4) Koplari abilla da\nbere gazte denporan\nboza bajatu zaio,\nargatik askok bentaja\n5) Segurako itxue,\nez diak ematen\nik petxu ona daukek\naurki izan dezakek\n6) Ezkioko itxua,\nzertan ote dabill\nOri añe bagera\nzaartu baldin bada\n7) Zarrak ez degula\nala emen dio;\nneretzat izan arren\nez diat osotoro\n8) Bertsoak saltzeari\nobe dezu utzi,\ntrago batzuek eranaz\nzuretzat izango da\n9) Besteak erretiroan\nnai dituk ipiñi,\nez dek nai ikusi,\nbakarrik izan adiñ\n« Bizitza errealerako prestatzen\nGoiBerri 361. zenbakia [pdf] »


Irekia Eusko Jaurlaritza - Gobierno Vasco :: Euskadik lehen aldiz hartuko ditu autonomi erkidego guztietako Turismoko zuzendari nagusiak\nEuskadik lehen aldiz hartuko ditu autonomi…\n\nEuskadik lehen aldiz hartuko ditu autonomi erkidego guztietako Turismoko zuzendari nagusiak Iturria: Irekia\n\n\n\n\n\n\n\n\n\nBilera ostiralean izango da Donostiako Aquariumean, baina ostegunean Basque Culinary Center bisitatuko dute.\nEuskadik ostiral honetan ostatatuko du lehenengoz autonomi erkidego guztietako Turismoko Zuzendari Nagusien Mahaia. Aldian behin Madrilen ospatzen den bilera hori Donostiara ekarriko da oraingoan, Eusko Jaurlaritzak hala eskatuta.\nManuel Butler izango da 17 autonomi erkidegoetako eta Ceuta eta Melillako turismo zuzendariak elkartuko dituen bilera honen buru. Manuel Butler Industria, Energia eta Turismo Ministerioaren menpeko Turespaña organismo publikoko zuzendari nagusia da.\nIndustria, Berrikuntza, Merkataritza eta Turismo sailburu Bernabé Undak ostiralean egingo dio harrera taldeari Donostiako Aquiariumean, eta sailburuarekin batera egongo dira baita ere Pilar Zorrilla, Merkataritza eta Turismo sailburuordea eta Isabel Muela, Turismoko zuzendaria. Han izango da baita ere Juan Karlos Izagirre, Donostiako alkatea.\nOstegunean, autonomi erkidegoetako Turismoko zuzendariek aukera izango dute Basque Culinary Center ezagutu eta instalazioak bisitatzeko, eta ongietorri afaria ere egingo zaie.\nBilera Donostian izango denez, autonomi erkidego guztietako arduradunek lehen eskutik ezagutuko dituzte Euskadiko erakargarritasun turistikoak. Zuzendari batzuek beren egonaldia luzatuko dute eta asteburuan ere geratuko dira, hurbiletik ezagutzeko Eusko Jaurlaritzak iaz garatutako “Esperientziak”.\nGuztira 88 esperientzia abiarazi dira, non turistak une bikainak bizi baititzake, eta ez bakarrik paisaiak ikusi edo ibilaldiak egin. Helburua da gure bisitarien leialtze maila handitzea tokiko agenteekiko lankidetzaren bidez.\nOsteguna, 20:30 Joxe Mari Aizega Basque Culinary Center-eko zuzendariak ongi etorria egingo dio taldeari Basque Culinary Center-en (Donostiako Teknologi Parkea) eta gero instalazioak bisitatuko dituzte. Hedabide grafikoek irudiak har ditzakete.\nOstirala, 9:30 Argazki ofiziala Donostiako Aquariumean. Han egongo dira Bernabé Unda, Industria, Berrikuntza, Merkataritza eta Turismo sailburua, Pilar Zorrilla, Merkataritza eta Turismo sailburuordea eta Isabel Muela, Turismoko zuzendaria. Han izango da baita ere Juan Karlos Izagirre, Donostiako alkatea. Hedabideek irudiak har ditzakete eta agintarien adierazpen batzuk ere jasoko dituzte. Gero, Turismoko Zuzendari Nagusien Mahaiaren bilera egingo da.\nVitoria-Gasteizen, 2012ko ekainaren 20an\n2012_06_22_zorrilla_directo... 8 MB (jpg)\n2012_06_22_zorrilla_directo... 10 MB (jpg)\n2012_06_22_zorrilla_directo... 6 MB (jpg)\n2012_06_22_zorrilla_directo... 9 MB (jpg)\n2012_06_22_zorrilla_directo... 7 MB (jpg)\nOSAKIDETZAREN BIGARREN INFORMAZIO-OHARRA\n“Joeren trena” martxan dago


Eskola Kirola egitasmoa hurrengo ikasturtea antolatzen hasi da - Lasarte-oria - Txintxarri.eus\nEskola Kirola egitasmoa hurrengo ikasturtea antolatzen hasi da\nTxintxarri Aldizkaria 2020-05-12 10:00\nOtsailean, errugbi saioa izan zuten Eskola Kirolako gaztetxoek.\nLehengo astean, 2019-2020 ikasturteko Eskola Kirola jarduera bertan behera uztea erabaki zuen Gipuzkoako Foru Aldundiak. Hurrengo ikasturtea gauzatuko den zalantzan badago ere, Lasarte-Oriako Eskola Kirola arduradunak lanean hasi dira eta ekainean izena emateak egingo dira\n"Azken asteetako bilakaera ikusita, iritsi da esperotako erabakia," adierazi dute Lasarte-Oriako Eskola kiroleko arduradunek. Martxoaren 12an Lasarte-Oriako Eskola Kirolaren etetea jakitera eman zen eta bi hilabetez zain egon ostean, kirol jardueraren ikasturtea amaitutzat emateko erabakia jakitera eman zuen Gipuzkoako Foru Aldundiak.\nEz ordea, egitasmoko arduradunek nahiko luketen moduan, "Ez da izan urtea amaitzeko modu onena eta aurreikusitako jarduera asko ezin izan ditugu egin, baina segurtasun neurriek hala agintzen dute".\nZalantzak eta izena emateak\nHurrengo ikasturteari begira, ezjakintasuna handia dela nabarmentzen dute Eskola Kiroleko arduradunek eta gainera, oraindik egitasmoa egitea posible izango den ziurra ez dela ere nabarmendu dute. "Foru Aldundia aztertzen ari da zer eta nola egin ahal izango den eta gu, gure aldetik ere aztertzen gabiltza". Izan ere, segurtasun neurriak jarraitu nahi baitituzte, haur eta gaztetxoen osasuna bermatzeko.\nHala ere, 2020-2021 ikasturtean Lasarte-Orian Eskola Kirola jarduera aurrera eramateko lanean hasi dira. "Ez dakigu posible izango den datorren urtean Eskola Kirola egitea, baina guk izen ematea aurrera eramango dugu, hau modu egokian antolatzen hasi ahal izateko".\nHorregatik, egitasmoko arduradunek, iaz bezala, ekainean izen-emateak online egingo direla aurreratu dute. Izena ematearen nondik norakoak ikastetxeetako Guraso Elkarteek eskainiko dituzte datozen asteetan. "Guraso Elkarteak jarriko dira harremanetan gurasoekin izena ematea nola egingo den azalduz".\nHorrez gain, 2019-2020 ikasturtean aurrera eraman ezin izan diren hilabeengatik, Guraso Elkarteak diru kopuru bat itzultzea aztertzen ari direla ere jakitera eman du Eskola Kirola egitasmoak. "Haiek jarriko dira harremanetan gurasoekin eta esango diete zein izango den erabakia eta nola eramango den aurrera".


Vsmart Espainian sartzen da bere lau smartphone berriekin | Androidea\nIazko urte amaieran baieztatu zen Vingroup-ek BQ gehiengoa eskuratu zuela, beraz, Espainiako enpresa Vietnamen jatorria zuen konpainiaren eskuetara pasatu zen. herrialdeko talderik handiena. Garai hartan hori baieztatu zen orduan Vsmart markarekin abiarazi behar ziren modeloak. Azkenean, duela astebete pasatxo berretsi zen markako lehen telefonoak Espainian merkaturatu zirela dagoeneko modu ofizialean martxoan.\nGaur, martxoak 20, Vsmartek Espainiako merkatuan sarrera egiten duen lehen telefonoak aurkeztu dira. Guztira lau modelo uzten dizkigute. Alde batetik Active 1 eta Active 1+, Joy 1 eta Joy 1+ gain. Hainbat merkatu segmentutan sartzen diren ereduak.\nLVsmart Active 1 eta 1+ bi telefonoak gama ertainean merkaturatzen dira sinaduraren. Merkatu segmentu honetarako zehaztapen zehatzak espero ditzakegu. Beste bi modeloak, berriz, Joy 1 eta 1+ sarrera-barrutian merkaturatzen dira, eta hori ere berritzen da. Bi familia horiei buruz jarraian hitz egingo dugu.\n1 Zehaztapenak Vsmart Active 1 eta Active 1+\n2 Zehaztapenak Vsmart Joy 1 eta Joy 1+\nZehaztapenak Vsmart Active 1 eta Active 1+\nLehenik eta behin markako bi eredu horietan oinarritzen gara. Erdibideko bi telefono. Vsmart-ek gama honetarako zehaztapen onak dituzten bi modelo uzten dizkigu, kamera bikoitzarekin, koska klasikoa duen pantaila batekin, merkatuan ikusten dugunarekin apurtzen duena baina, oro har, errendimendu ona duena. Hauek dira gama berrien modelo berrien zehaztapenak, Active 1 eta Active 1+:\nVSMART AKTIBOA 1\n5,65 hazbeteko LCDa, FullHD + bereizmena 2.160 x 1.080 pixelarekin eta Corning Gorilla Glass 5 babesarekin 6,18 hazbeteko LCDa FullHD + bereizmenarekin 2.246 x 1.180 pixel 18: 9 eta Corning Gorilla Glass 5 babesarekin\nSnapdragon 660 Adreno 512 GPUarekin Snapdragon 660 Adreno 512 GPUarekin\n12 + 5 MP f / 1.8 irekierarekin, LED Flash, PDAF eta 4K bideo grabaketa 30 fps-rekin 12 + 24 MP f / 1.8 irekierarekin, PDAF, 4K bideoa 30 fps-ra, bideo egonkortzailea eta quad flasha\n8 MP f / 2.0 irekierarekin, LED flasha, FullHD bideoa 30 fps-ra 20 MP f / 2.0 irekierarekin, LED flasha, FullHD bideoa 30 fps-ra\nWiFi konexioa, Bluetooth 5.0, GPS / Galileo / Glonass / Beidou, USB-C, 3-5 mm konexioa, SIM bikoitza, WiFi konexioa, Bluetooth 5.0, GPS / Galileo / Glonass / Beidou, USB-C, SIM bikoitza, 3.5 mm-ko hartunea\nAurpegia desblokeatzea Hatz-marka irakurgailua\n3.100 mAh karga azkarrarekin 4+ 3.650 mAH karga azkarrarekin 4+\n168 gramo 156.1 x 76 x 7.95 mm\nBi kasuetan desberdintasun batzuk ditugu telefono horien artean, baina ikusten dugu elementu komunak ere badituztela. Vsmart Active 1-ek pantailarik ez du pantailarik, 18: 9 erlazio klasikoaren aldeko apustua eginez. Eredu aurreratuenetan pantaila handiagoa dugu, koska klasikoa duena. Kamerak ere hobeak dira eredu aurreratuenean, eta horrek, zalantzarik gabe, aukera gehiago emango dizkigu arlo honetan.\nBestalde, baterian ere desberdintasunak daude, Vsmart Active 1+ bertsioan handiagoa baita. Baina bi gailuak aukera on gisa aurkezten dira konpainiaren gama ertainean. Beraz, horietako edozeinek ondo egingo du. Bi modeloak dagoeneko salgai daude Espainian. Kasuan Vsmart Active 1 319,90 euroko prezioarekin iritsiko da. Active 1+ zertxobait garestiagoa den arren, bere prezioa 349,90 eurokoa da.\nZehaztapenak Vsmart Joy 1 eta Joy 1+\nBigarrenik, Vsmart-ek bi telefono ere uzten dizkigu bere sarrerako barrutian. Enpresak ere merkatu segmentu hau berritzen du. Zehaztapen onen aldeko apustua egiten duten bi telefono, koska handitzen duen diseinuarekin. Bi modeloen arteko desberdintasunak prozesadorea, tamaina, kamerak eta bateria dira. Hauek dira Vsmart Joy 1 eta Joy 1+ bertsioaren zehaztapenak:\nVSMART POZA 1\n5.45 hazbeteko HD + bereizmena eta 18: 9 erlazioa 6.2 hazbeteko HD + bereizmena eta 18: 9 ratioa koska batekin\n150 gramo 156,7 x 75,3 x 8,3 mm\n32 GB (microSD-rekin zabaldu daiteke 256 GB arte) 32 GB (microSD-rekin zabaldu daiteke 256 GB arte)\n5 MP f / 2.0 irekierarekin 16 MP f / 2.0 irekierarekin + LED flasharekin\n13 MP f / 2.0 irekierarekin 13 MP f / 2.0 + 2 MP irekierarekin\n3.000 mAh karga azkarrarekin 4.000 mAh karga azkarrarekin\n4G, Wi-Fi 802.11b / g / n / ac, Bluetooth 4.2, FM irratia, USB 4G, Wi-Fi 802.11b / g / n / ac, Bluetooth 4.2, FM irratia, USB\nAtzeko hatz marka irakurgailua, aurpegia desblokeatzea Atzeko hatz marka irakurgailua, aurpegia desblokeatzea.\nKasu honetan, zertxobait sinpleagoak diren bi modelo dira, baina hala ere zehaztapen onak dituzte beren sortarako. Bereziki Vsmart Joy 1+ zerbait osatuagoa da. Erabili zertxobait hobea den prozesadorea, handiagoa izateaz gain. Telefonoan kamera bikoitza ere badugu, eta horrek aukera gehiago emango dizkigu argazkiak ateratzerakoan. Bateria handiagoa izateaz gain, horrek autonomia hobea emango du.\nHaien anaia zaharren antzera, Vsmart sarrera gamako bi telefono berri hauek merkatuan merkaturatu dira dagoeneko. Bi modeloetan RAM eta biltegiratze konbinazio bakarra dugu. Joy 1-en prezioa 179,90 eurokoa da. Vsmart Joy 1+ zertxobait garestiagoa den bitartean, 199,90 euroko prezioa du.\nArtikuluaren bide osoa: Androidea » Android gailuak » Telefono mugikorrak » Bq » Vsmart Espainian lurreratzen da bere telefono berriekin\nMicroSD merkearen bila? Orain 256 GB Samsung memoria erosi ahal izango dituzu 46 euro baino gutxiagoan


Podiumaren inguruan berriz ere\n- uztailak 25, 2011\nHau ratxa azken aldian! Berriz ere podiumaren inguruan ibiltzea tokatu zait astebukaera honetan ere, eta oraingoan ere ondo sufrituta, ez pentsa!\nAranek adarrak jartzen laguntzeko eskatu zidan. Bere nahiari kasu eginaz, barixaku arratsaldean bizikleta hartu eta jarri genizkion, gurpil eta kateari azken ikutuak eman, eta dena prest utzi genuen zapaturako.\nZapatu goizean buelta bat eman, eta eguerdian hasi ginen martxan, lehenik dortsala hartu, ondoren neoprenoa zebra mejilloiagatik desinfektatu, eta bazkaltzera. Bazkal ostean Landara joan ginen bizikletak uztera, ondoren zapatillak uztera Gasteizera berriz. Aldaketa bakoitzeko trasteak ere bertan utzi genituen. Uff, ze estress! eta txarrena, egun osoa alper alperrik bueltaka.\nDomekan lasterketa eguna, goizean landara joan, eta fresko eta sirimiria zegoen. Lehenik Triatloi Sprinta jokatu zen. Elgoibartik Iñaki eta Urbik parte hartu zaben:\nDenboretan begiratzen badozue, bixen tartian orain errege familixakua dan Urdangarin geratu zan.\nJosemak ere parte hartu zaban triatloian, eta berarekin komentatu naban bezela, ze pena bandera errepublikarra ez geneukala eskutan bera animatzeko, kar kar kar\nSprintaren ondoren, Elite eta adin taldeen txanda etorri zan. Distantzia ertaineko triatloia zan, 1900 igeri, 90km biziklean eta 21 antxitxika. Hainbat triatloitan parte hartu daban Ibon izan zan Elgoibarko ordezkari bakarra. Honetarako klasifikatu beharra zegoen, eta horrelaxe egin zuen Ibonek maiatzean Madrilen.\nIgerian oso ondo atera zen. Ondoren bizikletan ere dotore ibili zen, baina badirudi antxitxika pare bat postu galdu zituela, teorian galdu behar ez zituen postuak.\nEdozein kasutan, guretzat txapelduna haiz, Ibon!!!\nEta azkenik, distantzia berean, baina Open kategorian, aurretik klasifikatu gabe Aran atera zen. Beldur zela zioen, ea ez ote zuen bukatuko. Open kategorian mutil nahiz neskak batera atera ziren, elitekoak baino 25 minutu beranduago.\nUretatik azkenetarikoa aterako zela usten genuen, baina kategoria osoko erdi inguruan atera zen eta nesketan lehena.\nOndoren bizikletako 90kmak geratzen ziren. Haizearen kontra babestea garrantzitsua zen, horregatik jarri nizkion adarrak, jeje\nBizikletan ere lehena iritsi zen, nahiz eta atzetik gertu zetorkion Laura Gasteiztarra, eta hau korrikan oso ondo ibiltzen da, maratoiren bat ere irabazia duelarik.\nAzken proba gustora hartu zuen, baina maratoi erdi bat geratzen zen oraindik.\nEsperota bezela, segituan pasatu zuen Laurak. Ondorengoeri distantzia nahikoa ateratzen zien gehiegi ez kezkatzeko.\nBehobia bat egitea edozeinentzat kriston erronka bada, pentsa 1900 igeri eta 90km bizikletan egin ondoren zer izan behar den! Erronka bukatzea bera zen, eta halere, maratoi erdia 1:39ko denboran egin zuen.\nBukatzean malkoren bat ere atera zitzaiola esango nuke\nbaina merezi izan zuen, Open sailkapenean bigarren egiteaz gain, 30-34 adin taldean parte hartu izan balu irabazi egingo luke, lehenago ateratako bere adineko guztiek baino denbora hobea egin bait zuen.\nBeraz podiumean berriz ere!!!\nAh, konturatzen ez denean dominaren zinta aldatuko diot\nEta oraingoan animatzaile onenaren saria ematera ausartzen naiz. Irakurleentzat ez da beste munduko inor izango, baina zalantza izpirik gabe esan dezaket parte hartzaile guzti guztiak gogoratuko direla animatzaile onenaz:\nEta hemen probako imaginekin egin dudan bidixo bat\nEhun milak-Javi Dominguez


Pirofantasia su etxeak irabazi du urrezko maskorra | Euskal Herria | Berria.info\nLarunbata, 2013ko maiatzak 25 - 13:34\nPirofantasia su etxeak irabazi du urrezko maskorra\nPirofantasia Valentziako su etxea izan da Donostiako 49. Su Artifizialen Nazioarteko Lehiaketaren irabazlea. Gaur amaituko dira jaiak, su festa berezi batekin. Bideoa: Pirofantasi etxearen emanaldia, asteazkenean ('Irutxuloko Hitza').\nBerria.info 2012-08-18 - 16:45:46\nPirofantasia Valentziako su etxea izan da 49. Su Artifizialen Nazioarteko Lehiaketaren irabazlea. Izenari ohore eginez, fantasiaz betetako suak eskaini zituzten. Kolore berezi eta zailak —laranja barne—, irudi handiak, erritmo egokia, zarata etengabea eta amaiera ikusgarria dira garaipena eman dioten ikuskizunaren osagaiak.\nNerea Txapartegi Donostiako Udaleko Kultura ordezkariaren eskutik jaso du Valentziako etxearen ordezkariak saria. Zilarrezko maskorra Italiako Lieto Fireworksi eman diote. Igandeko bildumaren “estilo napolitarra” eta “kalitate handiko material eta efektua” aipatu dituzte saria ematerakoan. Brontzezko maskorra, berriz, Frantziako Intermedek jaso du. Asteartean ikusgai izan ziren suen “dotorezia” eta “berezko firma artistikoa” nabarmendu dute epaileek.\nOro har, partaideen maila handia nabarmendu du Txapartegik. “Gau bakoitza desberdina izan da, su etxe bakoitzak bere estiloa mantendu baitu”. Pirofantasia su etxearen emanaldiak gustura utzi zituen asteazkenean donostiarrak. Lehen egunetako suak espero baino kaskarragoak izan ziren, baina asteazkenekoek hautsi zuten hori, Valentziako su etxeen ospe onari jarraipena emanez. Ederki asmatu zuten erritmoa, zarata, irudiak eta koloreak uztartzen. Suak desagertzera zihoazela zirudienean, berriz piztu egiten ziren bat-batean. Ikusleei ezustekoa ematea lortu zuten hala, ezusteko pozgarria.\nAgur esateko, su festa berezia\nDonostiako Aste Nagusiari ordu batzuk falta zaizkio amaitzeko, baina aurretik bat egingo du Viktoria Eugenia antzokiaren mendeurrenarekin; ikuskizun piromusikal baten bidez. Ekitaldirako sortu dute espresuki sua eta musika batzen dituen bilduma bat. Bernardo Sanchiz Vallbona zuzendari artistikoak diseinatu du, eta Pirotecnia Valecea-PIR SL Arabako enpresak gauzatuko du. 22:45ean hasiko da ekitaldia, eta 22 minutu iraungo du; antzokiaren ehun urteetan izandako hamazazpi gertakari nagusiak bilduko ditu. Urumea ibaiaren bokalera igaroko da su festen emanaldia. Hiru lekutatik jaurtiko dituzte suziriak: eraikinetik bertatik, aurreko oinezkoen pasealekutik eta ibaiaren barandatik.\nHorren ostean, azkeneko kontzertua izango da, La Flamenkan: Governors eta Obrint Pas taldeen eskutik.\nEmakume batek ama hil du Muxikako baserri batean\nTxirrindulari bat hil da Gordexolan\nTabako kontrabando sare bat desegin eta 11 pertsona atxilotu ditu Ertzaintzak\nGaro�a martxan jartzeko bidea ireki du CSNk, jarduera baimena luzatuta\n"Segitzen dute errepresioarekin funtsezko arazoa ez aipatzeko"\nBilbon Deustu auzoan atzo izandako bortxaketa salatzeko, elkarretaratzea egingo dute gaur\nDonostia, Gasteiz eta Bilboko AHTaren sarbideak diseinatzen hasiko dira ekainean\nUstez Urbiakoa zen basurdeen bideoa Europa ekialdean hartutakoa da\nGaro�ari jarduera baimena luzatzeko bidea jarri dio CSNk\nDuela 9 minutu idatzia\nEz balitz astakeria


Gestampek kaleratzeak iragarri ditu | Ekonomia | Berria\nGestampek kaleratzeak iragarri ditu\nTubacexek, Aernnovak eta ITPk osatutako zerrendari beste bat gehituko zaio agian aurki: Gestamp. Haiek bezala, lantaldean «doikuntzak» egingo dituela iragarri du Bizkaian sortutako autogintzako multinazionalak. Ez du zehaztu non izango diren kaleratzeak, soilik Europa mendebaldean eta Amerikan lanpostuak gutxituko dituela, ekoizpena beherantz doan merkatu batera egokitzeko.\nUrteko lehen erdian 120 milioi euro galdu ditu autoentzako osagaien egileak —iaz 100 milioi irabazi zituen tarte horretan—. «Urteko bigarren hiruhilekoa azken 75 urteotako garairik zailena izan da autogintza- rako, ibilgailu arinen ekoizpena %45 txikitu baita». Horren ondorioz, salmentak %30 txiitu zaizkio. Gestampek uste du urte txarrak etorriko direla sektorerako, eta 2019ko ekoizpena ez dela 2024ra arte leheneratuko.\nAsko zabaldu da Gestamp azken urteetan: eta 112 lantegi ditu gaur egun, eta 43.000 langile. Euskal Herrian 11 lantoki ditu: zortzi ekoizpen planta, eta I+G zentro bat.


www.laiacoop.eus domeinurako bisita era anonimoan egiten da. Bakarrik zerbitzu batzuetara iristeko eman behar dituzte erabiltzaileek datu pertsonalak, kudeaketa edo izapidetze berezia eskatzen dutenetara heltzeko.\nDirelako datuok Laiakoop Ingurugiro Zerbitzuak informatizaturik dituen fitxategietara bilduko ditu eta abenduaren 13ko 15/1.999 Lege Organikoan, Izaera Pertsonaleko Datuak Babestekoa, eta haiekin zerikusia duten xedapenetan ezarritakoaren arabera tratatuko ditu.\nEskatutako datuak eman edo utziko dira aurrez interesdunak oniritzia ematen badu Izaera Pertsonaleko Datuak Babesteko Lege Organikoan xedatutakoaren arabera.\nLaia Ingurugiro Zerbitzuak fitxategi informatizatuetan jasoak dituen datu pertsonalen jabeek honako eskubide hauek dituzte:\nDatu base horrekin Laia Ingurugiro Zerbitzu zein helburu lortu nahi dituen jakiteko.\nDatu base automatizatuan beraren datuak sartzen ez uzteko.\nDatu haietara edozein unetan sartzeko.\nHaietan berari buruz agertutako datuak partzialki edo osoki aldatzeko edo ezeztatzeko.\nHori guztia Legean aurreikusia dagoen bezala, fitxategiaren ardura duen organoari zuzenduta, hain justu helbide honetara:\nLaia Ingurugiro Zerbitzuak\nMartina Maiz 3, 3. Bulegoa, 20200 Beasain\nIzaera pertsonaleko datuei buruz Laia Ingurugiro Zerbitzuak konpromisoa hartzen du sekretutasuna gordetzeko eta asmoa azaltzen du haien segurtasuna bermatzeko hartu behar diren neurriak hartzeko eta haien aldatze, galtze edo baimenik gabeko sarbideak galarazteko, teknologiaren eta pilaturiko datuen izaera aintzat harturik haiek izan ditzaketen arriskuak naturari egoztekoak izan edo gizakiari.\nLaia Ingurugiro Zerbitzuak ez ditu salduko, ez alokatuko edo hirugarren pertsonen esku utziko web orriaren bisitariek emandako datu pertsonalak.\nInformazio hau ez da marketing zuzena egiteko erabiliko, aurrez jakinarazi eta hartarako interesdunaren berariazko baimena lortu gabe.\nLaia Ingurugiro Zerbitzuak informazio hau erabili ahal izango du argitalpenak, harpidetzak edo beste era bateko gutunak eta e-mailak edo mezu elektronikoak bidaltzeko erakunde, zerbitzu eta jarduera publikoei buruzko informazioa denean.\nWebgune honek cookie-ak erabiltzen ditu zure nabigazioa errazteko eta analisi estatistikoak egiteko. Nabigatzen jarraitzen baduzu, hauen erabilera onartzen duzula ulertuko dugu.Cookie PolitikaAdos nago.Datuen Babeserako Politika


Nor-nori-nork, baldintza eta subjuntibo, joder. Hitz bakoitza dagokion lekuan kokatu, esaldia nola edo hala osatu eta badoa, bota du! Auskalo zenbat buelta ematen dituen euskara ikasten ari denaren garunean esaldiaren amaieran ipini behar duen aditzak: zi-tza-iz-ki-dan edo zi-tza-iz-ki-zun?\nZailtasunak zituzten horiei eta praktikatu nahi zutenei laguntzeko eman nuen izena Andoaingo Mintzalaguna egitasmoan. Bide batez, jende berria ezagutzeko aukera polita zela iruditu zitzaidan, eta euskararen alde zerbait egiteko modu paregabea eta erraza, gainera.\nOrdutik, neronek ere ez dakit zenbat urte igaro diren. Lau, bost, sei, zazpi? Gaur egun, ez dira nire ‘mintzalagunak’, ‘mintza’ hori kendu eta ‘lagun’ hitzarekin soilik geratu dira. Bai, egia da euskaraz mintzatzen garela, baina, jada naturala hori da gugan, gure harremana euskaraz eraiki dugulako. Gure taldea hirukoa da eta nire bi kideak Euskal Herritik kanpo jaio baziren ere, urteetan gure hizkuntza ikasten aritu dira, baita lortu ere. Ez dakit zenbat buelta ematen dituen aditzak euren garunean mihira heldu aurretik, baina ematen dituenak emanda ere, gaurko aukera aprobetxatu nahi dut egin duten eta egiten duten lana txalotzeko. Ez beraiek bakarrik, baita gainerakoak ere; Mintzalagunean dabiltzanak, euskaltegian izena eman dutenak edo euren kabuz ikasten ari direnak. Guztiak txalotu nahi ditut.\nAndoaingo Mintzalaguneko hainbat taldetan bideo laburrak grabatu ditugu azken hilabetean. Helburua: Andoainen jendeak proiektua ezagutzea, eta noski, izena ematea. Egitasmo honek bi zutabe ditu: batetik, bidelaria; euskara praktikatu nahi duena. Eta bestetik, bidelaguna. Baina zer lortzen du bidelagunak? Zein den nire saria? Jende berria ezagutzea, euskararen alde norbere aletxoa jartzea, Andoainen euskara kalera ateratzea… Gainera, ongi pasatzen dugu, urtean hainbat ekintza egiten baititugu proiektuaren baitan: txakolindegia, Topic-era (txotxongiloen museoa) irteera, karaokea, bertso-afaria, mendi irteera, errege-opil tailerra… Talde handian ere giro ederra sortu da!\nAndoainen egin zen azken neurketaren arabera (2013koa), herriko kaleetan entzundako sei elkarrizketatik bat baino zertxobait gehiago zen euskaraz. Urteak igaro dira, bai, baina egoera aldatu dela uste duzu? Hobera? Okerrera? Zalantzak badituzu, arazo honek kezkatzen bazaitu, zerbait egin nahi baduzu, Andoainen euskaraz bizitzea bada zure ametsa, Mintzalagunean zure zain gaude.\nAstean ordubeteko tartea ez duzu bada edukiko? Kanpotik txalotzea baino hobea baita parte hartzea.


Gure jaiegun antifaxista behar dugu | begiradak | GAUR8 - mila leiho zabalik\n2021 MAI. 15\nGure jaiegun antifaxista behar dugu\nApirilaren 28an Italian Mussoliniren bukaera ospatzen dute. Portugalen, hiru egun lehenago, Krabelinen Iraultza. Eta guk? San Tomas, San Prudentzio, Santiago, San Fermin, San Ignacio, San Frantzisko Xabier… Ufa. Ez dut esango ondo pasatzen ez dudanik jai horietan baina ez dira ospatzeaz harro egoteko moduko zerbait. Aurreko zutabean aipatu bezala, azken urteotako Aberri Egunek zaharruno kutsua dute eta alaitasun eta aldarrikapen gutxi. Ordua da gure burua txertatzeko, berriro ere, antifaxismoaren eta elkartasun internazionalistaren historian. Euskaldunok antifaxismoaren egunik ez badugu ere oraindik, iritsiko da (tiocfaidh ár lá, irlandarrek dioten bezala).\nIzan ere, badirudi betikoak badatozela berriro. Estatu sionistak, bere populazio judua ziztu bizian txertatu ostean, enegarren erasoa abiatu du palestinarren aurka. Hainbatek salatu duten bezala, ez da palestinarren eta israeldarren arteko gatazka bat, palestinarren aurkako sarraskia baizik. 1948an hasi zena eta, intentsitate ezberdinekin, etenik izan ez duena. Palestinar herriaren erresistentzia hauspotzeak berriro ekarri behar du euskal independentiston ideologiaren erdigunera gure identitate internazionalista. Kolonbiako herritarren aurkako hilketa polizialen harira ere, zirrara sortzen du Euskal Herrian bizi diren kolonbiarrak kalean ikusteak, gobernu neoliberalen erasoei erantzunez.\nEspainian faxismoak bere egiazko aurpegia erakutsi du. Ez lehenago faxistarik ez zegoelako. Faxismoa alai eta harro agertu da, urte luzeetan alderdi nagusiek faxismoaren aurkako neurririk batere hartu ez zuen prozesu politiko baten gorazarre etengabea egin dutelako. Pentsa, Eusko Jaurlaritza oraindik garai hartan faxista erreformatuekin adostu zuen estatutua betetzeko zain dago. Bihotzarekin adostuko zuen, inora ez doan tren hori bezala.\nKomunikabideetan ezker abertzalearen historiari eta ibilbideari ezarri zaion erabateko zentsurak ere faxismoa hauspotu du. Izan ere, Euskal Herrian faxista deitu diete militante iraultzaileei, sindikalistei, grebalariei, gazte erreboltariei… Are gehiago, biolentziaren kondenaren eragiketa inkisitorialak ezker abertzaleak bere buruaz kontakizun zintzo eta autokritikoa egitea ere oztopatu du. Legez kanpo berriro geratzearen beldurrak argitasun falta handia ekarri du eta militantziaren zati handi baten ezinegona. Shane McGowanen bizitza errepasatzen duen “Crock of Gold” dokumentala harrigarri egin zitzaigun elkarrekin ikusi genuen bi lagunoi. Harrotasunez adierazten du Shanek bere familiaren ideologia errepublikanoa, bere bizitzan marxismoa ikasteak izan zuen garrantzia eta borroka armatuaren aldeko iritzia. Bitartean, EiTB ez omen da politikari buruz hitz egiteko leku egokia…\nAntifaxismoak berriro gure buruan konfiantza berreskuratzen lagundu behar digu. Are gehiago, bide horretan ez ditugu, printzipioz, gurekin izango ez polizia autonomikoa, ezta Eusko Jaurlaritza ere. Antifaxismora lerratzekotan, kalean eta lantokietan horretara behartu dituen iritzi publiko indartsua hedatzen bada gertatuko da. Horretara bideratu behar ditugu gure energiak hein handi batean eta aurrekoan albiste ederra iritsi zitzaigun Bilbotik: Ertzaintzako zenbait jipoitzaile profesional bere lagunak direla dioen faxista batek erabaki du auzotarren mobilizazioen aurrean Desokuparen euskal abentura bertan behera uztea, oraingoz... •\nEuskara arnasarik gabe Bilbon\nBukatu da, bukatu da, akabo aurtengoa ere!


Belaunaldi berriko esneak: Aukerako elikagaiak | Aldizkaria | EROSKI CONSUMER\nBelaunaldi berriko esneak: Aukerako elikagaiak\nEsne gaingabetuaren eta erdigaingabetuaren eskaintzaz gain bada, aspaldi honetatik, elikagai honen beste zenbait barietateren eskaintza; izan ere, barietateok pixkanaka beren merkatu kuota emendatzen joan dira. Esne aberastuak (kaltzioz, omega-3z, bitaminaz) edo aldatuak dira eta, propietate elikagarri interesgarriak badituzte ere, ez dira neurriz gain baloratu behar.\nElikagai gabeziaren arriskua, elikaduran jatorria duten alergiak, zenbait patologia edo elikagairen baten aparteko laguntza beharrezkoa deneko egoerak salbuetsita, esne horiek ez dira inondik inora ezinbestekoak dietan; berau osasungarri eta askotarikoa bada, geure gorputzak behar dituen substantzia guztiez hornituko baikaitu.\nEsandakoa gorabehera, ez dago soberan produktu horien ezaugarriak hobeto ezagutzea.\nGantza aldatutako esnea: omega-3 eta azido oleikoa\nHaietan behi-esnearen berezko gantza, batez ere saturatua denez, eta kolesterolaren ordez monoinsaturatu edo poliinsaturatu motako gantzak sartzen dira, hala nola gantz-azido oleikoa eta omega-3a. Esne mota hau maiz kontsumitzeak organismoa aipatutako azidoez hornitzen laguntzen du, horregatik iturri dietetiko interesgarri bat izan daiteke, batez ere arrainagatiko alergia dutenentzat edo eskuarki arrain urdinik, fruitu lehorrik edo oliba landare-oliorik eta hazirik - gantz-azido insaturatuetan aberatsak diren janariak- jaten ez dutenentzat. Gantz insaturatuak gaixotasun kardiobaskularren arrisku txikiagoarekin lotzen dira.\nEdozein esne motatatik ateratzen dira, mineralak edo bitaminak edo bestelako elikagaiak erantsiz. Komunitatearen arauen arabera, elikagai batez "aberastu" gisa merkaturatutako esneak, populazio arruntarentzat gomendatzen den elikagai horren eguneroko ingestioaren %15, gutxienez, eduki behar du 100 mililitrotan. Adibidez: 20 eta 40 urte bitarteko heldu batentzat gomendatutako kaltzio ingestioa (GI) 800-1.000 miligramokoa da eguneko. GI horren %15, 120-150 miligramo dira.\nEsne kaltziotan aberatsa. 160-170 miligramo kaltzio dauzka 100 mililitrotan, esne konbentzionalak dituen 120 miligramoen aldean. Kaltzioa funtsezko minerala da organismoarentzat, hezur eta hortzentzat bereziki. Kaltziotan aberastutako esne horiek, gainera, magnesio eta A, D eta E bitamina gehiago eduki ohi dute. Haiek prestatzeko gatzak edo esne kontzentratua, edo hautsetakoa, erabiltzen dira kaltzio-iturri aparteko gisa, eta horrek proteina eta fosforo horniketa emendatzen du.\nEsne magnesiotan aberatsa: magnesioa funtsezko minerala da eta, kaltzioa bezala, hezurren eta hortzen parte da. Zenbait ikerketak iradokitzen dutenez, paper garrantzitsua du osteoporosi-arriskuaren murrizketan. Ur magnesikoa (50etik gora miligramo magnesio litroko), egoskariak eta barazki berdeak eta zenbait fruta, txokolatea, labore integralak eta arraina, magnesio-iturri dira.\nA, D eta E bitaminetan aberastutako esnea. D bitaminaz hornitze estrak kaltzioaren asimilazioa hobetzen du. A, D eta E bitaminak gantzetan disolbagarriak dira, eta esneari gantza kentzen bazaio, bitamina horiek ere galduko dira. Horregatik gomendatzen da mota gaingabetuetan bitamina horiek itzultzea. Eguzki errainutan jarriz, edo gurinetik, esnegainetik, gorringoetatik, margarina aberastutik eta abarretatik ere ateratzen da D bitamina. A bitamina esneki osoetan, esne-gantzetan, gorringoetan eta margarina aberastuan dago. Baita, pro-bitamina (beta-karoteno) itxurapean, fruta eta barazki koloratuetan. E bitaminak eragin antioxidatzailea du eta olio birjinetatik, labore integraletatik eta fruitu lehorretatik atera daiteke.\nB6, B9 eta B12 bitaminetan aberastutako esnea. Badira odolean homozisteina (aminoazido bat) maila altua duten pertsonak. Aldaketa hori, gaixotasun kardiobaskularrak garatzeko arriskutzat jotzen da, eta genetika bera, edo B9 edo azido foliko, B6 eta B12 bitaminen eskasia izan litezke haren kausa. Bitamina hauek organismoan homozisteina hausten laguntzen dute. Bitamina horien eskaerak betetzeko gauza izango den dieta orekatua gomendatzen da eta, halaber, eskasia-arriskua eta bereziki giltzurrun-gaixotasun larria dagoenean, osagarriak erabiltzea. B6 bitamina labore integraletan, gibelean, fruitu lehorretan eta garagardo-legamian dago. Azido folikoa egoskari freskoetan eta barazki berdeetan (ziazerbetan, zerbetan...), frutetan, gosariko laboreetan eta gibelean dago ugari. B12 bitamina haragietatik, arrautzetatik, arrainetatik, esnekietatik, zenbait algatatik eta sojaren deribatuetatik ateratzen da.\nZuntz disolbagarridun esne gaingabetua\nZuntz-hornitze garbia ez da kuantitatiboki esanguratsua, litroko gramo bat besterik ez, baina haren ehundura nabarmendu behar da, esne gaingabetu edo oso baten antzekoa baita, eta horrek haren palatabilitatea eta tolerantzia hobetzen ditu beste esne gaingabetu batzuen aldean. Interesgarria da argaltze-erregimenetan, edo gantz gutxiko dietak behar dituzten pertsonengan, esne gaingabetu tradizionala gustatzen ez bazaie.\nEsne liserigarri edo laktosa gutxikoa\nLaktosarako -esnearen berezko azukrea- intolerantzia duten pertsonentzat gomendagarria. Esneari laktasa -entzima bat- gehitzen zaio, glukosan eta galaktosan -laktosaren oinarrizko osagarriak- haustura eragiten baitu. Horregatik haren zaporea eztiagoa eta esne tradizionalarenaren desberdina da.\nHaurrentzako edo emakume haurdunentzako esnea\nNola haurtzaroan hala haurdunaldian, bi etapa fisiologikootan, energia eta elikagaien beharra emendatzen da bizitzako beste uneetako aldean. Dieta orekatu batek elikagai-behar horiek guztiak ia erabat asetzeko balio du. Amaren kasuan burdinaz eta azido folikoz osagarritzea sistematikoa da, izan ere, haurdunaldian elikagai horien eskasia-arriskua dagoela, haien gabeziak bai amari bai jaioko den haurtxoari ondorio larriak baitakarzkie. Beraz, ez dago esneki mota hau hartzeko benetako beharrik. Profesional aditu baten gainbegiraketapean baino ezin da janari aberastuak kontsumitzera aholkatu.\nGaur egun merkatuan eskura daitekeen erregina-jeledun esnea erdigaingabetua eta A eta D bitaminetan aberastua da. %1 ezti eta 34 miligramo erregina-jele liofilizatu dauzka 100 mililitroko. Osagarri dietetiko hori nabarmentzekoa da bere aberastasunagatik: C, E,A, B taldeko (B1, B2, B6, azido foliko) bitaminetan, mineraletan (fosforoa, burdina, kaltzioa, kobrea, selenioa), gantz-azido ezarrietan eta aminoazidoetan. Eragin bizigarri, bizkorgarri eta nerbio-sistemaren berrorekatzailea du, zirkulazioa hobetu eta digestio-arazoak erregularizatzen laguntzen du. Halaber, eragin antimikrobiarra du eta, beraz, gure sistema inmunologikoaren mesedegarri da.\nEsnearen ordezkoak: soja-irabiakia\nBizi-filosofia edo osasun arrazoiak direla-eta esnea hartzen ez denean, esnekiak hartzea bestelako janariz ordeztu behar da, kaltzio asimilaerraza duten janariez, alegia. Haietako bat soja-irabiaki gero eta ezagunagoa da. Ateratzen deneko egoskariak, sojak hain zuzen, propietate elikagarri interesgarriak ditu. Soja-irabiakia likido zurixka eta zaporegabe samarra da, eta zenbait gaixotasunetan eta dieta begetarianoan esnearen alternatiba gisa erabiltzen da. Behi-esnearen aldean ez du laktosarik, kaseinarik (esnearen berezko proteina), B12 bitaminarik, gantz saturaturik ez kolesterolik. Kaltzio kantitate berdintsua eta sodio eta kaloria gutxiago ematen du. Gantzari dagokionez, poliinsaturatu motakoa (omega-3 eta omega-6) nagusitzen da. Soja-irabiakia kaltziotan eta A, D eta B12 bitaminetan aberastua izan ohi da, eta usain gozoak (bainila, almendra, etab.) edo fruta-zukua ere izan ditzake. Hura kontsumitzea egokitzat jotzen da behi-esnearen proteinagatiko alergia, laktosarako tolerantzia eza, asma edo bestelako arnasketa-gaitz gogorrak (esnekiek mukiak areagotu eta trinkotu egiten dituzte) sufritzen direnean eta arrisku kardiobaskularreko egoeratan. Beste alde batetik, soja fitoesrtrogeno-iturri naturala da. Fitoestrogenoak estrogeno izeneko emakumezkoen hormonen antzeko sustantziak dira, eta menopausiarekin lotutako sintomak arintzeko zeregin onuragarria dute. Halaber, erakutsi denez, soja hartzeak aldaketa kardiobaskularretarako eta hezurrak desmineralizatzeko arriskua murrizten laguntzen du.


OLAIZOLA GORROTXATEGI, Itziar "Afaria"\nNork idatzia: Olaizola Gorrotxategi, Itziar\nGazta minduaren kiratsa sudur zuloetatik sartzen zitzaidan bitartean, Ireneren aurpegia estali didate izeba Ixabelen galtzarbeko tximek. Ondorengo segundoak luze joan zaizkit, kukuka, beso-zuztarren gainetik eta azpitik, Ireneren begirada berreskuratu dudan arte.\nLehenengo platera: baratxuri-zopa.\n—Mahairaaa! —marru egin du izebak.\nLapikoa mahai gainean utzi ondoren, gazta usaina aldendu eta Chanelen Paris Venise garaitu da Irene eta bion artean. Ohiturei jarraituz, zaharrena jarri da mahaiburu: aurten izebak hartu du aitona zenaren lekua; ezkerrean etxeko mutilzaharra, osaba Manueltxo; ondoan, Loiolako Gogartetxetik etorri den osaba Gregorio; eta gero, gure aita, Pedro; bere ondoan gure ama, eta segidan ni eta bikotekidea, hurrenez hurren. Bere ondoan, Nahikari, senarrarekin.\nParetetako paperak belztuta dituzten bonbilla apalek argiztatzen dute gela, eta tximiniako suaren dantzak giroa goxatzen. Karratu gorri-txuridun gortina zaharrek aurreko mende hasierara garamatzate. Jaiegunetako zapi zuriarekin jantzita dago pipiak jandako mahaia. Gainean, aitona-amonen plater, edalontzi eta kopak, gehienak, ertzak kraskatuta.\nBaratxuri-zopari koilara sartzen hasi aurretik, osaba jesuita altxatu eta besoak zabalik gora begira jarri da.\n—Bedeinkatua, Jauna, mahai honetan elkartu gaituzulako. Eskerrak janari honengatik. Amen.\n—Hi hor eta ni hemen! —entzun da sukaldetik—. Zer uste du berorrek, inork prestatu gabe mahaian azaltzen dela? Hik... sekula zartagin bat ere ez duk eta ukitu!\n—Kar, kar, kar! —eskuarekin estali arren, Manueltxok agerian utzi ditu ahoko pianoaren tekla zuri-beltzak—. Axkeneko hoji ex dun gexuja!\nGregorioren etsipena, sotanan falta zaizkion zimurrak agertu zaizkio kopeta beltzean. Irribarre deserosoak ezabatzeko, zopa banatzen hasi da ama. Klin-klan soinuek bakarrik hausten dute isiltasuna. Ondoren, murmurioak hasi dira, berriz ere.\n—Izeba burutik eginda dago... —xuxurlatu diot Ireneri, tentsioak askatzeko.\n—Aitor... mesedez... —erantzun dit.\nEz zait gustatu. Nire familiara ekarri eta... Ze borde, ezta? Gainera, burua jiratu eta Nahikarirekin hizketan jarraitu du.\nBigarren platera: garbantzuak.\nBerriz ere, gazta minduaren lamada.\n—Hau al duk lagun berria, Aitor?\n—Bai... —erantzun diot, sudur zuloak blokeatuta.\n—Pozten naiz zu ezagutzeaz. Dena oso goxoa dago... —Igual zuenean mariskoa-edo jango duzue...\n—Bai zera, Ixabel... Laguntza behar baduzu esan, e?\n—Hi, honi ez utzi alde egiten, e... Igarriko diok, bestela! — esan dit, haragizko ukondoa bizepsean sartzen didan bitartean.\nGero, sukaldera ezkutatu da.\n—Ñooo! —entzun da.\nOndoren, eztarria libratzeko pare bat eztul, eta hamar bat segundoko korrokada.\n—Nora, Irene? —altxatu eta badoa. Eta ni, txakur txikia bezala— . Ire... lagunduko dizut?\n—Ez, lasai, Aitor...\nPlater nagusia: arkumea letxugarekin.\nBagatoz bueltan; Irene, erretiluan arkumearekin; eta ni, atzetik, ontzi bete letxuga hartuta.\n—Ongi ari al zarete, jaun txit gorenak? —sukaldetik gorputz erdia eta masail gorriak atera ditu Ixabelek, esku batean egurrezko sardexka eta bestean baso-erdia dituela.\n—Mesedez —esan dio Gregoriok—. Beti berdin...\n—Ez al duzu ikusten, Aitor... —xuxurlatu dit Irenek.\n—Zer... Ez dakit zertaz ari zaren... —zer ote du gaur buruan.\n—Ez al duk hau Kristoren odola? —jarraitu du izebak.\nEdalontzia tragoan hustu eta besoa pasatu du ezpain bazterretik.\n—Egia! —esan du Manueltxok, arrebari laineza emanez—. Bejojek badaki odola ajdo bihujtxen, Goio?\n—Hori, hori! Ba al dakik... —esan du izebak—. Aaa, ederki sartzen duk, eztarritik behera, prexko-prexkoa!\nDinbili-danbala mahaira gerturatu da.\n—Hau ere probatu behar diat... Non zagok nire edalontzia... Mahai gaineko Riojaren muturretik tragoa egin du. Eta gero, amantalarekin garbitu.\n—Ederra ziok hau ere! Ñooooo!\nGortinak bezala, hemen ez da ezer aldatzen.\n—Nahikoa duzu, Ixabel... —esan dio aitak.\n—Hi... Kabitu hire galtzetan! Gabonetan pare bat trago hartzea inork ez zidak galaraziko!\nEdalontzia aurkitu du, azkenean. Puntaraino bete eta ziraldoka aldendu da.\n—Ixabel... lagunduko dizut... —sukaldera joan da Irene, izebaren atzetik.\nAurtengoa, azkena. Hurrena ez naiz etorriko. Aspertu naiz txakur txikiarena egiten. Zer ote du neska honek... Izeba kargatzen ari dela? Eta? Betiko leloa da hori...\nAmona zenaren amantala jarrita, katiluak dakartza Irenek. Ez nuen uste hain azkar integratuko zenik.\nAzkenburukoa: mazedonia, polboroi eta mazapanak. Eta kafea.\nArdo orbandun zapia altxatu eta tiraderatik sardexkatxoak atera ditut. Bigarren bueltan dator Irene, polboroi eta mazapan bete plater hartuta.\n—Bai, niji axukje axkokin —erantzun du mutilzaharrak.\n—Bai, esnearekin, mesedez —esan dio Gregoriok—. Zu bai neska...\n—Niri hutsa, ttanttarekin —eskatu dio aitak.\n—Bat azukre askorekin, bestea esnearekin, bestea txurrustarekin... Koparik?\n—Lasai, Irene... Nik prestatuko dut biontzat kubata bat... hozkailuan dut Martinia.\n—Ez, Aitor... Eskerrik asko.\nGoizean jaiki eta preseski horixe erostera joan naiz. Kubatak ederrak ateratzen zaizkit, baina ez. Gaur ez. Urtea bukatzeko modu ederra: neu bakarrik edaten, arrebak eta senarrak ere ez omen dute eta nahi.\nLuzea bezain motza izan da. Manueltxo hamaiketan ohera joan da, eta besteek hamabietarako alde egin dute. Izeba lo gelditu da besaulki kulunkarian, ezpain bazterretik lerdea zeriola. Irene eta bion artean jaso ditugu soberakinak.\nAzkenean, “biok” bakarrik.\n—Orain ze, Ire... Etxera, ezta?\n—Horrela ez dugu utziko...\nAitona-amonen inizialak zituzten maindireak aurkitu ditut, kostata. Haien ohe kirrinkarian gelditu gara, izebaren zurrungekin suaren argi-itzalak dantzan ari diren bitartean.\n(Bergarako Udalak antolatutako XXXVI. Koldo Eleizalde lehiaketan saritua. Moldaketa)\nItziar Olaizola Gorrotxategi (Azpeitia, 1978).\nLanbidez, irakaslea. “Kristiñeren Ibilerak” eta “Kristiñeren Ibilerak, Bertso Eguna” argitaratu ditu. Idazteak ezkutuko beste “ni” batzuk azaleratzen, eta beste pertsonaia batzuen gorputzetan bere emozioak bideratzen laguntzen dio.


Lasarte-Oria Traileko kideak mendira itzuli dira - Lasarte-oria - Txintxarri.eus\nLasarte-Oria Traileko kideak mendira itzuli dira\nTxintxarri Aldizkaria 2020-05-15 16:00\nLasarte-Oria Trail elkarteko kideak Lasarte-Oria Bai! krosa hasi baino lehen.\nMendia eta askatasun sentsazioa aldera batera utzi behar izan dituzte Lasarte-Oria Trail elkarteko kideek itxialdian zehar. Kirolariak ahal izan duten bezala moldatu dira euren etxeetan entrenamenduekin jarraitzeko. Egun pozarren daude berriro ere mendietara bueltatu ahal izateagatik eta Lasarte-Oriako Mendi Festaren bigarren edizioa antolatzeko prest agertzen dira, beti ere, dagokien erakundeek baimena ematen badute\n“Egun batetik bestera etxetik ateratzea debekatu zuten eta elkarteko kide bakoitzak bat-batean egoerara moldatu behar izan zuen”. Horrela azaldu digu Javi Olazagoitia Lasarte-Oria Trail elkarteko ordezkariak.\nElkarteak egun 40 federazio-lizentzia eta 100 bazkide baino gehiago ditu. Horregatik, bakoitzaren bizi egoera ezberdina dela nabarmendu du. “Bakoitzak ahal izan duen moduan entrenatu du. Zortekoek korrika egiten jarraitu dute etxean zuten lasterka egiteko zintari esker, besteek arrabola egin dute forma ez galtzeko, beste batzuk balkoian edo etxeko pasilloan egin dute korrika…”\nEntrenamendu zehatzik gabe, baina Interneteko bideoen laguntzaz, batek baino gehiagok forma mantentzea lortu duela onartu du Lasarte-Oria Traileko kideak. “YouTuben dauden kardio eta behe-atala lantzeko ariketek asko lagundu dute. Badakigu ez dela berdin, baina egoera honetan burua lanpetua mantendu eta formarik ez dugu galdu”.\nGainera, egoerari aurre egiteko, taldearen babesa ere izan dute elkarteko kideek. Erronkak, animo bideoak edo bideo deiak egin dituztela azaldu du Olazagoitiak. “Egunero erronka ezberdinak bidaltzen genituen eta nahiz eta ezinezkoak iruditu, norbaitek egitea lortzen zuen. Taldeko kideen bideo edo argazkiak bidaltzen ziren animo hitzekin. Astero gainera taldeko bideo deia egiten genuen, elkar ikusi eta hitz egiteko. Barre batzuk egin eta herrian edo munduan gertatzen zenari buruz hitz egiten genuen”.\nEgun euren kirol jarduera aurrera eraman ahal duten bakarretakoak dira. 1 Faseak baimenduta, beraz, hainbeste maite dituzten mendi bideetara itzuli dira. “Kanpoko entrenamenduak berriro egitea gozagarria izan da,” adierazi du Olazagoitiak.\nNeurria jakitera eman zutenetik irrikitan atzera kontua izan zen haientzat eta azken egunetan elkarteko kideen artean urduritasuna eta ilusioa bateratzen zirela nabarmendu du Lasarte-Oria Traileko kideak, baita jardunak ondorioak izan dituela ere. “Aurreko egunetan, WhatsApp taldeetan urduritasuna antzematen zen…. Eta San Ferminetan entzierroko atea irekitzen dutenaren modura izan da... topera eta galdutako denbora berreskuratzeko asmoz. Taldeko kide guztiek sentsazio berak izan ditugu. Hasieran ilusio pila izan dugu, baina gero gihar-minak ez dizkigu inork kendu. Kar, kar. Izan ere, etxen kirol egiteak edo mendian egiteak ez du zer ikusirik”.\nLasterketak eta Mendi Festa\nEntrenamendu eremua berreskuratuta, lasterketak noiz hasi zain daude elkarteko kideak. Lasarte-Oria Trail elkarteak bi hilabete hauetan erakunde, federazio eta lasterketetako antolatzaileeki harremanetan jarraitu du. “Orain guztia etenda dago irailaren 1era arte. Proba batzuk bertan behera geratu dira eta beste batzuk dataz aldatu dute, iraila, urria…,” azaldu du elkarteko ordezkariak.\nHorren harira, gomendio bat eman nahi diete elkarteko kideek lasterketetan parte hartzen duten herritarrei. “Lasterketa bakoitzak arauak ditu. Horien barruan bertan behera geratuz gero euren jarduteko modua azaltzen dute eta garrantzitsua da izena ematerako horiek irakurtzea. Batzuk izena ematearen %80a itzultzen dizute, beste batzuk hurrengo urterako gordetzen dizute dortsala. Antolakuntza egonkorra eta egoera ekonomiko onean dauden urtetako probek, ordea, %100a itzultzen dute. Baina azken hauek ez dira asko”.\nEra berean, itxialdiaren mugak kontuan izanik, Lasarte-Oriako 2. Mendi Festa hipotetiko bat antolatzeko kontsultak egin eta atzeko lana egiten hasi direla ere aurreratu du. “Zailtasun ugari izan ditugu. Irailaren 27an antolatu nahi dugu proba eta COVID-19ak sortutako egoera dela-eta, guztia bat-batean geratu behar izan genuen. Erakundeekin akordioak, laguntzaileekin elkarrizketak eta beste gai asko…”.\nLasarte-Oria Trailen “ideia eta ilusioa” proba aurrera eramatea da. Baikorrak dira baina euren esku bakarrik ez dagoela ere badakite. “Logikoki azken erabakia ez dago gure esku. Erakundeek zehaztuko digute egin ahal den. Argi dugu kirolarien osasuna eta ongizatea bermatuko dugula erabakia hartzean. Irailaren 27rako lau hilabete geratzen dira eta etorkizunari begiratuz gero, baikor izan behar da. Gero egunean egunean joango gara ikusten”.\nHori guztiaz gain, Lasarte-Oria Trailek Ostalaritza Lasarte-Oriak behar gehien duten familien alde antolatutako ekimenean bere harritxoa jarri zuen maitzaren 11n, astelehena. Elkarteak hiru erosketa orga eman zituen. “Elkarte berria gara eta mugak ditugu. Hala ere, ekimarekin bat egin dugu, elkarri laguntzeko garaia da bizi duguna eta gure sorreran esan genuen bezala, ez gara kirol elkarte soilia… herriaren alde eta herriarentzat lan egingo duen elkartea gara”.\nHorregatik, herritarrei mezu bat helarazi nahi diete, “Herria handia garela erakutsi dugu, garai zail honetan eskuzabala dena eta salbuespen batzuk kenduta, itxialdia bete duena. Orain pixkanaka-pixkanaka aurrera egin behar dugu, zentzuz. Distantziak mantendu, ordutegiak errespetatu, maskara eta esku larruak erabili... arauak jarraitu behar ditugu eta horrela ez dugu atzera pausorik emango. Animo guztiei lortuko dugu-eta!”.


MIRANDA (Bianda) baserria\nMiranda baserria agertzen da 1783-12-17an, Francisco Antonio de Echaveren aurrean, Enerio eta Aralarko sailen erabileraz bitartekari bati emandako botere-emaileen artean. Bi ordezkari joan ziren batzarrera, eta esan liteke, beraz, bi etxebizitza bazirela orduan Biandan.\n1785ean Bianda eta Albisu etxeen jabe Joan Inazio Etxabe zen, Jose Inazio Etxabe Zaldibiko erretorearen aita. Bere seme ziren baita Joan Ramon eta Martin Joseph Xavier Etxabe, Caracas-en bizi zirenak, eta Zaldibiko eskribau zen Frantzisko Antonio Etxabe eta Joan Bernardo Etxabe, azken hau eliz gizon Iruñean 1785ean. Horren berri eman zuen Jesus Elosegik Iztuetari buruzko bere lanean, honen aita Joseph Iztuetaren testamentuaz ari dela, aipatutako Frantzisko Antonio Etxabe bera baita testamentu horretan agertzen den eskribaua.\nMIRANDA toki-izenaren etimologia\nEz dago garbi zein den bere sustraia. Garbi dago ez dela euskal izendegikoa. Batzuen ustez latinetik dator, eta ikuspegi onak dituen tokiari deituko litzaioke. Beste batzuek, berriz, sustrai zeltiarra dela diote eta kasu horretan muga adierazten duela. Zaldibiko kasuan bi adierak ongi datoz toki-izen honentzat. Elbarrena auzoko gainaldean, Lazkaomendi gainean, argi eta garbi zaintzen du Ausa Gaztelu, Nafar erregeen gaztelua. Eta euskal erroko beste toki-izen bat ere badugu Zaldibin: Arruegi (Arru). Ziurrenera, batzuk Nafar erresumakoak ginen garaiko lekukoak, Bianda (Miranda) Gaztela erresumakoak ginenekoak.\nIñaxi Izagirrek dioenez, garai batean, Palacio Miranda izena omen zuen etxeak eta erre egin omen zen.\nJoan Inazio Iztuetak ere aipatzen du baserria bere Guipuzcoaco Provinciaren Condaira edo Historia liburuan.\nAralarko mendi goititua elurraz janzia ikusi oi dalako sarritan, etzitzaion iñori bururatzen amesetan ere, aiñ toki gogorrean baratza gauzak ezer eman al zezakeanik; bañan alabearrak nai debanean uste bageko gauza asko agertu oi dituen bezala, au ere argitaratu izan zan utskeria batetik. Zaldibiako Miranda- etxean gaur bizirik arkitzen dan artzaiaren emazteak senarrari arto-iriña mendira biraltzeko zeuzkan anekatxoak arkitu izan zituen urratuak, eta une artan arabatzeko betarik etzeukalako, jarri zituen zuloen iskarri, aurreragoko egunean sukalde bazterrera botarik zeuzkan azalandare kaiska banakaren batzuk: eta oek gizonak mendian anekak ustutzeko denporan arkitu zituen ustez ustekabe. Artzain oni ez nondik eta andik alabearrak ekarri zion burura, azalandare erdi igartu oek txabola inguruan landatzea, eta ifini ere zituen lurrik oberena zerizkion tokian. Beraren txabolako lagunak farra ta ixeka egiten zioten, azalandareak Aralarko mendi tontorrean jarri zituelako, bañan ikusi zutenean egin zireala beretatik azaburu bildu galantak, mendi guztiko artzainak erori ziran kontura, eta geroztik Aralarko mendian egiten dira arrigarrizko azatzak. Mendi onetan badira artzainak beren artizkuna inguruan egindako azarekin laureun bana erreal artzen dabeenak. Guztiz jaso andia izaten du mendi onetan egindako azaburu bilduak, Erriberaetakoa baino biguñagoa, guriagoa, kizkurragoa, piñagoa, ezadetsuagoa, eta gozoagoa dalako askoz ere; eta doai eder oezaz gañera du beste ditxa bat ona txit, zeña dan lurrean ifini ta egun gitxiren epean burubildurik anditu, eta bear bezala eldutzekoa. Milla zortzi eun, ogei ta amaikagarren urtean biraldu zidan neuri Zaldibiako adiskide batek Donostiara Aralarren egindako azaburu-bildu bat emezortzi libra pisatzen zituana, esaten zidalarik, ezen, beraren landarea lurrean ifinia izan zala Garagarrillaren ogei ta irugarren egunean, Mendibil deitzen zaion sarobean, eta kendu zutela toki beretik, Urri-illaren bostgarrenean. Eun ta lau egunen barruan ain mendi goitituan egindako garau ikusgarri eder galant au, erakutsi izan nioten Uri bereko andizki askori, jakin zezaten garbiroki, ezen, erriberaetan bezin gauza onak edo obeak eta piñagoak badirala arkaitz tarteetan, billatzera saiatu ezkero. Aralar -mendiko azaburu-bilduen agerkera zorioneko au zorko zaiote, bada, izendatu dan Miranda-etxeko senar emazteai. Gertakari onen barri ez dakiten askok esango dabe menturaz, Kapitulu au luzegia dijoala, eta ez dala ainbesteraño aintzat artzekoa; zergaitik azaburu galanten bagetasunik ikusten ez dan Gipuzkoan.\nJ. Inazio Iztueta\nOrdea bear zaie begiratu beste gauza geiagori ere. Gauza jakiña ta egiazkoa da txit, toki baterako ona dan eguraldia, besterako izan leikeala kaltarkitsua. Udako egun luzeetan eguzkia goienengo mallara igotzen danean, beraren berotasunak kiskaltzen ditu Erriberako baratzaetan arkitzen diran aza guztiak, burubiltzeko lekurik eman bagez arroturik lagatzen dituela; bañan Aralar-mendikoak orduan ta geigo irabazten dabe, eta mardulago ta guriago agertzen dira. Beragaitik izaten du mendi- aza onek ain jaso andia uda azkenean. Legorte urtean ikusi izan det Billafrankako merkatuan aza onetatiksaltzen arroaka, libra bakotxa lau koartoren balioan. Garesti saltzeaz gañera daukate aza onen egilleak beste ditxa bat ezin andiagokoa. Doarik daukate bada mendian, nai duten ainbat kanpo baratza ifinteko. Eta nolako lurra? Ongarritu bearrik ez dabena; zergaitik beren ardiak egindako zimaur pisakin guriaturik ondo, arkitzen zaiozkaten txabola inguruan, nai baino ere geiago, esitu eta landarea ifintea beste lanik ez dabeenak. Zer izango da, bada, bere artaldearekiko lanbideak egindakoan, mendian geldirik egon bear daben artzainarentzako au baino irabazbide eroagorik aiñ denpora gitxirako? Nork sinistuko zeban, bada, orain ogei ta amabost urte inguruan, aza buru bildu eder galantak egin zitezkela Aralarko mendi goitituan? Iñork ere ez, nik derizkioanez. Beragaitik nai izan det, bada, ustez ustekabeko agerkera berri au jarri zearo ta garbi.\nAralarko mendia izanik aiñ latza,\nNor asiko zan bertan landatutzen aza?\nIñori gogoratzen etzitzaion gauza!\nOraiñ non arkitzen da alako baratza?


Ordaintzeko modu berriak - Elhuyar Aldizkaria\nHasiera » Mundu digitala » Ordaintzeko modu berriak\nArg. © MIPAN/123RF\nSmartphoneak gure ohiko erabilerako gero eta gauza gehiago ordezkatuz joan dira (agenda, koadernoa, liburuak...), baita erabilera espezializatuagoko gailu asko ere (GPSak, argazki-kamerak, ordenagailu eramangarriak...). Oraingoz, derrigor behar dugun gauza bakarretako bat diru-zorroa da, baina ez luzarorako, hasi baitira zabaltzen ordainketak telefono mugikorraren bidez egiteko moduak. Tira, txanponak eta billeteak beti beharko ditugu seguruenik; kreditu-txartelekin daramatzagun urte hauetan guztietan erabat desagertu ez badira, ez dago arrazoirik pentsatzeko mugikor bidezko ordainketek haien amaiera ekarriko dutenik. Baina kreditu-txartelek egunak kontatuta dituzte.\nJaponian, nahiko zabalduta dago aspalditik mugikor bidezko ordainketa, Sonyren FeliCa teknologia erabilita; baina teknologia hori zaharkitu samarra dago, eta, gainera, ez du lortu hedatzea Japonia edo Asiako hego-ekialdeko beste herrialde batzuk gaindi. Etorkizun handiena duten mugikor bidez ordaintzeko sistemek NFC teknologia ( Near Field Communication edo Eremu Hurbileko Komunikazioa) erabiltzen dute. Teknologia horri esker, bi gailuren arteko haririk gabeko komunikazio enkriptatua lortzen da, zentimetro gutxi batzuetako eremuan. NFC teknologiaz hornituta dauden gailuek zenbait aplikazio izan ditzakete, software egokiarekin hornituz gero: bisita-txartelak trukatzea, hoteleko ateak irekitzea... eta hemen hizpide duguna, ordainketak egitea, alegia. Oraingoz ez dago smartphone modelo askorik teknologia hau duenik, baina gero eta gehiago izango dira.\nOrdainketak egin ahal izateko, NFC teknologia duen telefono mugikor batez gain, teknologia hori duen terminal bat behar da dendetan. Gure mugikorrean, gure banku edo kreditu-txartelen edo telefono-konpainiaren datuak izango ditugu gordeta aplikazio batean, eta, aplikazio hori ireki eta kautotu edo baimendu ondoren, dendako terminalera hurbilduko dugu. Mugikorrak gure datuak pasatuko dizkio terminalari; horrek egiaztatu egingo ditu, eta transakzioa amaitu egingo da. Beraz, ez dugu izango kreditu-txartel fisikoen beharrik, baina ez hori bakarrik: erosketa bat egin ondoren, hurrengoetarako lortzen diren deskontuak, kupoiak, fideltasun-programak eta horrelakoak ere aplikazioan gordeko dira, eta ez ditugu gainean eraman beharko (ez dugu gogoratu beharko horrelakorik badugunik!).\nMugikorretarako NFC teknologia erabiltzen duen lehen ordainketa-sistema Googlek jarri du martxan irailean: Google Wallet. Hori Android sistema eragilea duten mugikorrentzako aplikazio bat da, oraingoz AEBan eta Sprint-en Nexus S mugikorrean soilik zabaldu dutena; baina, denborarekin, NFC duten terminal eta konpainia gehiagotara zabalduko dute, herrialde gehiagotara eta sistema eragile gehiagotara. Oraingoz, MasterCard Citi txartelekin eta Googleren beraren aurreordainketa-txartel birtualekin soilik dabil, baina, laster, Visarekin ere ibiliko omen da, eta telefono-fakturara kargatu ahal izatea ere aurreikusten dute. Eta, oraingoz, AEBn bakarrik badabil ere, hango 300.000 dendetan dago horrekin ordaintzeko aukera, New Yorkeko taxi gehienetan ere bai, eta azkar zabaltzea nahi dute.\nZenbat denbora beharko den mugikor bidezko ordainketa gure artean ohiko bihurtzeko? Ezin jakin; baina tartean zer agente dauden kontuan izanda, ez dirudi luze joko duenik.\nBitcoin, txanpon digitala\nKreditu-txartelak eta mugikor bidezko ordainketak, digitalak izanagatik ere, mundu fisikoko diru eta txanponetan dute oinarri, hau da, ordainketak dolarretan, eurotan edo dena delako txanponetan egiten dira. Baina badago txanpon bat mundu digitala duena berezko lurralde: Bitcoin.\nBitcoin txanpon elektronikoaren atzean izen bereko proiektua dago, eta kode-irekiko P2P sare deszentralizatu enkriptatu bat du oinarri. Txanpona jaulki eta kontrolatzen duen banku zentral bat egon ordez, nodo asko daude, produkzioa kontrolatzen dutenak (inflazioak eta iruzurrak saihesteko) eta egiten diren transakzio guzti-guztien erregistroa gordetzen dutenak (txanponaren fidagarritasuna bermatzeko). Erabiltzaileek programa bat instalatzen dute beren dirua eta transakzioak kudeatzeko; eta horrek ematen die sareko nodoei transakzioen berri, batean sartzen den diru guztia beste batetik irten dela eta tranparik ez dela egon egiaztatzeko, baina pribatutasuna bermatuz. Sareko nodoetan, bitcoinak eros ditzakegu txanpon errealen truke. Bitcoinak webeko zenbait zerbitzutan erabil daitezke gero, eta kode irekiko proiektu edo kolaborazio-proiektu askok onartzen dituzte ekarpenak bitcoinetan.\n2009an sortu zen Bitcoin proiektua, eta geroztik handituz joan da, bai erabiltzaile kopuruari dagokionez, bai hori onartzen duten zerbitzuei dagokienez. Hala ere, ez du hazkunde ikusgarririk izan, eta geek-en mundura mugatuta jarraitzen du. Gainera, oraingoz, webeko zerbitzu eta erakundeak soilik onartzen dute txanpon horretan ordaintzea.\nHorrez gain, proiektuak kale egin du berriki bere aldarrikapen nagusietako bitan. Ekonomia-sistema tradizionalek ez bezalako espekulazioaren aurkako babesa eskaintzen omen zuen sare deszentralizatuak, eta horrek txanpona egonkor bihurtzen omen zuen; hala, deszentralizazio horrek eta kriptografiak sistema segurua egiten omen zuten. Bada, ekainean, trukatze-nodo batzuek erasoak jasan zituzten, eta erabiltzaileen bitcoin-zorroetara bideratutako malware bat ere aritu zen erabiltzaileen datuak lapurtzen. Eta horrek guztiak sortutako mesfidantza dela medio, bitcoinaren balioa ikaragarri jaitsi zen.\nIkusi egin behar proiektuak zer eboluzio duen. Ez dirudi erraza txanpon erabat birtual batek hedapen masiboa izatea; baina kontuan izanik gure bizitzaren zati gero eta handiago bat on line eta birtuala dela, batek daki...


Konbinazioak Penetratzeko | Konbinatutako SSGak | SSG-n erasotzen | Futbol Alderdi Txikien Jokoak (SSG)\nJokalariak: 18 Area: 70x50 yrds\nJokalarien defentsa bloke nola barneratzeko ulermena garatzea.\nJokalarien konbinazio azken hirugarren den ulermena garatzea.\nMarkatu 50x70 yrds eremuan jolasten eremuan zehar 15 yrd zabal eremu zabala.\n2 Tamaina osoko helburuak, GK eta 2 pilota multzoekin jolasean dagoen erdi-lerroan kokatuta. 4 4 jokalarien taldeak.\n3vs3 ere egin daiteke area txikiago batean.\nEremuaren bukaeran bi taldeek aldi berean bi golak erasotzen dituzte aldi berean.\nTaldeek 4vs4 erreproduzitzen dute amaieran. Goiko diagrama, urdina eta horia erasotzen ari dira.\nGorria eta berdea defendatzen ari dira. Offside aplikazioak ez dira. Baloia irteten denean edo GKra, erasotzaile taldeak erdialdera itzultzen du eta baloi bat erdi bidean lerrokatzen du. Defentsako taldeak baloia berreskuratzeko edo irabaztea lortzen badu, lerroaren erdialdean jokatzen du eta baloia oinez jarriko du.\nBestela, helburu txikiak bide erdiko lerroan jar daitezke.\nGaraipen lortuz lehen taldea. Noiz ez partitura bat da talde biratzeko. Hau da, Green eta Red orain erasotzeko.\nJokalari animatzen sormen izango!\nEskailerak diagonal eta teilakatuta, hartu-en gainetik, 1 2-en defentsa disorientate izateko.\nPlay azkar eta tempo altuan ez utzi defentsa lerroan get ezarri eta antolatu.\nBanakotasuna sustatu, baloia lortzeko zabal eta busti defendatzaile 1vs1!\nGaindituen bidez defentsa atzean haztatuta.\nEskailerak laguntzeko jokoz kanpo tranpa apurtzeko denbora.\nAkaberaren kalitatea, helburua hit up jarraipen batekin.\n-27 04 2018-Hits: 32455 Pasatuz eta Mugimendua SSG en Darren Pitfield\n-12 02 2018-Hits: 21205 Garbi SSG en Darren Pitfield\n-24 01 2018-Hits: 16829 Garbi SSG en Darren Pitfield\n-22 01 2018-Hits: 18963 Erasotzeko Trantsizio SSG en Darren Pitfield\n-22 01 2018-Hits: 37945 Garbi SSG en Darren Pitfield\n-23 12 2015-Hits: 31587 Trantsizioa Darren Pitfield\n-18 01 2015-Hits: 55977 Garbi SSG en Darren Pitfield\n-02 12 2011-Hits: 36680 Kontagailu SSGs erasotu TonyDeers\n-09 09 2011-Hits: 35381 Kontagailu SSGs erasotu Heinz Fractz\n-06 09 2011-Hits: 50200 Konbinazio Play SSGs TonyDeers\n-29 07 2011-Hits: 33155 Zutoinera eta Crossing SSG en Darren Pitfield\n-09 06 2011-Hits: 38034 Akabera SSG en Darren Pitfield\n-01 06 2011-Hits: 28108 Konbinazio Play SSGs Darren Pitfield\n-29 04 2011-Hits: 31405 Kontagailu SSGs erasotu Darren Pitfield\n-13 04 2011-Hits: 30571 Trantsizioa Darren Pitfield\n-14 03 2011-Hits: 24823 Euskarria SSGs Darren Pitfield\n-11 03 2011-Hits: 22060 Gainjartzea SSGs Darren Pitfield


2014ko Europa hego-ekialdeko uholdeak - Wikipedia, entziklopedia askea.\n2014ko Europa hego-ekialdeko uholdeak\n2014ko maiatzean, hainbat uholdek Europa hego-ekialdeko eremu handi bat kaltetu zuten . "Yvette" izeneko depresio baxu batek lehen uholdeak ekarri zituen maiatzaren 14 eta 16 bitartean. Bosnian eta Serbian eguraldiari dagozkion markak hautsi ziren . Maiatzaren 17rako gutxienez 20 ziren hildakoak eta 16000 pertsona baino gehiago ebakuatu zituzten. Hurrengo egunetan, kopurua 20000ra iritsi zen. Uholdeek aurrera darraite eta maiatzaren 21ean, asteazkenean, Sava ibaiak Belgrad hartzea espero da.\nLur-jausi ugari ere gertatu dira uholdeen ondorioz. Maiatzaren 18raino Balkanetan 2000 lur-jausi baino gehiago gertatu dira eta hainbat hiri eta herri suntsitu dituzte. Lur-jausi hauek Jugoslaviako gerrako minak mugituarazi dituzten kezka sortu dute .\n1 Historia meteorologikoa\n2 Kaltetutako eskualdeak\n2.1 Bosnia eta Herzegovina\nMaiatzaren 13an, Itsaso Adriatikoan behe-depresio bat sortu zen. Europa erdialdetik etorritako aire polarra eta aire subtropikala(beroa eta hezea) nahastu egin ziren behe-depresioa sortuz. Maiatzaren 14an, Balkanetara mugitu zen depresioa eta estatikoa bihurtu zen. Ondorioz, euri asko egin zuen Belgrad inguruetan Serbia eta Bosnia eta Herzegovina iparraldean.\nKaltetutako eskualdeak[aldatu | aldatu iturburu kodea]\nBosnia eta Herzegovina[aldatu | aldatu iturburu kodea]\nSarajevo Canton , Zenica-Doboj eta Tuzla eskualdeak izan dira kaltetuenak. Semberija eskualdeak ere kalteak izan zituen. Bosna, Vrbas, Drina, Sana eta Sava ibaiek gainezka egin zuten.\nMaiatzaren 17rako, Bosnia eta Herzegovinan 20 ziren hildakoak .\nKroaziako hainbat eskualdek ere kalteak izan zituzten uholdeen ondorioz.\nApirilaren erdialdetik hirugarren uholdeak izan ziren eta gainera, larrienak. 125 hiri eta herrik kalteak jasan zituzten .\nSerbia[aldatu | aldatu iturburu kodea]\nMaiatzaren 16an, 7.618 pertsona ziren ebakuatuak, 20 zaurituak eta 3 hilak. Obrenovac hiri kaltetuenetako bat izan zen. Maiatzaren 17an, Serbian hildakoak 15 ziren eta 16000 pertsona ebakuatu zituzten.\nOrriaren azken aldaketa: 20 urtarrila 2017, 20:29.


Game Bertikala jaitsiera heroi Online. Play for free\nGame Bertikala jaitsiera heroi\nPlay jokoa Bertikala jaitsiera heroi Online:\nGame Description Bertikala jaitsiera heroi\nEdozein izaera, hau da, gatibu aurkitu bihurtzea, eta aberastasuna biltzeko, bai eta amaiera free printzesa da. . Play jokoa Bertikala jaitsiera heroi konektatuta.\nTekniko jokoa Bertikala jaitsiera heroi ezaugarri\nGame Bertikala jaitsiera heroi gehitu: 06.03.2012\nJokoaren tamaina: 2.94 MB\nJokoa jokatzen: 1544 aldiz\nBezalako jokoa Bertikala jaitsiera heroi Jokoak\nDeskarga jokoa Bertikala jaitsiera heroi\nEmbed Joko Bertikala jaitsiera heroi zure web orrian:\nBertikala jaitsiera heroi\nJokoaren txertatu Bertikala jaitsiera heroi zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Bertikala jaitsiera heroi , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Bertikala jaitsiera heroi -rekin, baita ere, jokoa jokatu zen:


Nafarroak formalki eskatu dio Estatuari natura-hondamendi eremua deklaratzeko uholdeen ondoren - LIFE NAdapta - navarra.es\nNafarroak formalki eskatu dio Estatuari natura-hondamendi eremua deklaratzeko uholdeen ondoren\nLife-IP NAdapta-CCn 17 larrialdi-plan egin dira uholde-arriskuari aurre egiteko, eta beste 9 plan gehiago egiten ari dira Nafarroako Gobernuaren funts propioekin. Maria Chivite presidenteak arlo horretan aurrera egiten jarraitzeko beharra iragarri du aste honetan.\nForu Exekutiboak, gaurko bilkuran, akordio bat hartu du Estatuari formalki eskatzeko abenduaren 9tik 14ra bitartean izandako uholdeek kaltetutako udalerriak babes zibileko larrialdiak larriki kaltetutako eremu izendatzeko.\nOraingoz, gutxienez 74 herritan ikusi dira kalteak, eta, kalkuluen arabera, 12.000 hektarea dira kaltetutako soroak.\nOnartutako akordioan, Nafarroako Gobernuak eskerrak eman dizkie, halaber, "zerbitzu publikoetako langile guztiei, boluntarioei, kaltetutako eremuetako bizilagunei oro har, eta abenduaren 9ko gauetik egindako lanetan parte hartu duten eta parte hartzen jarraitzen duten guztiei".\nGogoan izan behar da Barne Zuzendaritza Nagusiak joan den ostegunean, abenduaren 9an, 15:00etan, aktibatu zuela uholde-arriskuari aurre egiteko Larrialdi Plan Berezian aurreikusitako larrialdiaren aurreko fasea. Alerta-maila hori "1. larrialdi-egoerara" igo zen ostegunean bertan, 23:00etan, eta hurrengo egunean, ostiralean, 8:00etan, "2. larrialdi-egoerara" igo zen. Alerta abenduaren 13an, astelehena, jaitsi zen, 14:30ean, eta atzo, asteartea, 10:00etan indargabetu zen, "Errekuperazio fasera" igarotzeko.\nGomez sailburuak Argan uholdeek gehien kaltetu dituzten zonaldeak bisitatu ditu, nekazaritza azpiegituretan 8 milioi eurotik gorako kalteak eragin ditzaketenak\nItziar Gómezek, Landa Garapeneko eta Ingurumeneko sailburuak, Azkoien, Funes eta Faltzesen izan da aste honetan, Juan Carlos Castillo Azkoiengo alkatearekin, Ignacio Gil Nekazaritza eta Abeltzaintzako zuzendari nagusiarekin eta Nekazaritza eta Nekazaritza Azpiegituretako zerbitzuetako zuzendariekin batera. Bisitan, Nafarroa osoko nekazaritza-azpiegituretan 8 milioi eurotik gorako kalteak izan ditzaketen kalteen lehen ebaluazioa egin da, hala nola, nekazaritza-bideetan, ureztatze-azpiegituretan, ezpondetan eta materiala biltzeko eta arrastatzeko azpiegituretan.\nLehenengo ebaluazio horren helburua da azpiegituretan eta laboreetan eragindako kalteak in situ egiaztatzea eta kalteen jakinarazpen- eta ebaluazio-lanak antolatzea. Lan horiek lurraren baldintzek ahalbidetzen duten heinean hasiko dira, urak erretiratzen diren heinean.\nIldo horretan, Gómez sailburuak jakinarazi du Saila lanean ari dela landa-eremuan: "Saileko teknikariak landa-eremura jaisten ari dira, lehen balorazioa izateko eta kalteak ebaluatzeko lanei ekiteko eta dirulaguntzak diseinatzeko. Kalkuluen arabera, 12.000 hektareako azalera dago kaltetuta, oraindik goiz da laboreen kalteen ebaluazioa egin ahal izateko, baina nekazaritzako azpiegiturei dagokienez, 8 milioi euroko galeren behin-behineko zenbatespena dugu”.\nGainera, gaurtik aurrera, Sailak Nafarroako Gobernuaren web orriko zerbitzuen katalogoan tokiko erakundeen, ureztatzaileen komunitateen eta nekazaritza-ustiategien nekazaritza-azpiegituretako kalteak jakinarazteko formularioak argitaratu ditu, eraginak antzemateko lanak arintzeko, kontseilariak nabarmendu duenez: “Hasiera-hasieratik harreman zuzenean gaude ureztatzaileen komunitateekin eta toki-erakundeekin, eta, gainera, Nafarroako Gobernuaren web orriko zerbitzuen katalogoan eskuragarri daude jada komunikazio-formularioak, gaurtik aurrera kalteen jakinarazpenak aurkeztu ahal izateko. Nekazaritzaren sektoreko eraginak larriak dira, uholde historikoen aurrean gaudelako uraren bolumenagatik, baina baita uholde horiek gertatu diren uneagatik ere, hori funtsezkoa baita udazken-neguko barazkien kanpainan”.\nOndoren, eta jakinarazpen horietan eta saileko teknikariek landa-lanean egingo duten ikuskapen-lanean oinarrituta, 15-20 egun ingurutan definituta egon liteke kalteen ebaluazio zehatzago bat.\n10.000 eta 12.000 hektarea artean kaltetuak utziko lituzkeen guztizko norainokoa ezagutu ondoren, lehenbailehen diseinatu eta onartuko dira toki entitateen, ureztatzaileen komunitateen eta nekazaritza ustiategien azpiegituretarako laguntzen deialdiak, uholdeak eragindako kalteak arintzeko.\nKalte horiei gehitu beharko litzaizkieke nekazaritza-ekoizpenetan gertatzen diren galerak, une honetan ezin baitira kuantifikatu. Gogoratu behar da, aurreko gertaeretan ez bezala, azken uholde hauek udazken-neguko barazkiak biltzeko kanpainarako une garrantzitsuan iritsi direla (brokolia, azalorea, kardua, alkatxofa) eta bildu gabeko arto azalera esanguratsua dutela.\nKalteak komunikatzeko formularioak honako esteka hauetan daude eskuragarri:\nLIFE-IP NAdapta-CCri eragin diote uholdeek\nUholdeek LIFE-IP NAdapta-CC proiektu europar integratuari ere eragin diote, C.4 Nekazaritza Ekintzako hainbat entsegu INTIAk Cadreita herrian duen finka esperimentalean egiten baitira.


“Lemoa Kustik” jaialdia, larunbatean - Nontzeberri\nFas Zineklubak “Wajib” filma eskainiko du online\nDurangoko Arte eta Historia Museoa berriro zabalik\nMontehermoso Kulturuneak proiektu artistikoak ekoitzi eta aurkezteko deialdia egin du\n“Rockein!” lehiaketan izena emateko epea berriz zabalik\nSan Telmo Museoak gaur berton zabalduko ditu bere ateak\nBilbaoArtek “Women Make Film” dokumental saila abiatuko du berriz\nBilboko Azkuna Zentroa berriz martxan\nBueltan datoz antzerki jarduerak, Pabellon 6 antzokian\n“Bazter Fest” jaialdiaren seigarren edizioa gaurtik aurrera\nHasiera/MUSIKA/“Lemoa Kustik” jaialdia, larunbatean\n“Lemoa Kustik” jaialdia, larunbatean\nMaiatzaren 11n, Lemoako Udalak antolatuta, musika akustiko, arte, garagardo eta janariaren Lemoa Kustik jaialdiaren hirugarren edizioa izango da. Guztira hamar taldek zabalduko dituzte euren soinuak herrian: Nøgen, Dead Bronco, Jon Gurrutxaga & Urbil Artola, James Room, Mississippi Queen Duo, Empty Barrels, Larregi, Lorelei Green eta Birkit.\nBirkit Gasteizko musikariak jaialdiaren ateak zabalduko ditu Arraibin, goizeko 11:30ean. Gero beste hiru kontzertu antolatu dira eskolako aterpean. Lorelei Green talde bilbotarra egongo da, euren folk-pop melodikoa eskaintzen. Geroago Larregi Lemoako taldearen txanda izango da, eta bazkalorduan, Empty Barrels taldeak Irlandako kantu zaharrak eroango ditu Lemoara.\nArratsaldean Mississippi Queen Duo taldea arituko Arlonagusia plazan. Horren ostean James Room bakarlari bilbotarrak kontzertua eskainiko du. Eta zazpiak aldera Jon Gurrutxaga & Urbil Artola izango dira oholtza gainean.\nGaua heltzear dela, azken bi taldeak eskolako aterpean izango dira: Dead Bronco eta Nøgen taldeak.\nIñigo Astiz poetak "Analfabetoa" izeneko poema liburua idatzi du\nBuster Keaton aktorearen film laburrak\nFas Zineklubak “Wajib” filma eskainiko du online https://t.co/8TAY2o7Fl7 @cineclubfas https://t.co/pZKXF0VAp0\nDuela 10 ordu\nDurangoko Arte eta Historia Museoa berriro zabalik https://t.co/j3PiPweMN6 @DMuseoa https://t.co/pYwHloItss\nMontehermoso Kulturuneak proiektu artistikoak ekoitzi eta aurkezteko deialdia egin du https://t.co/rOsyNGLD1U… https://t.co/9rSrbH9xKY


Bilboko Portuak bere estrategia intermodala aurkeztu du Atlantic Maritime Forum-en, Cork-en - e-puertobilbao\nBilboko Portuak bere estrategia intermodala…\nBilboko Portuak garraio intermodala garatzeko eta sustatzeko estrategia aurkeztu du martxoaren 4tik 5era Cork-en (Irlanda) egindako foroan. Foro horretan, Europar Batasunak aditzera eman ditu zer ekintza-plan eta finantziazio-mekanismo dituen Arku Atlantikorako 2014-2020 aldirako, ikerketaren, berrikuntzaren eta portuen garapenaren arloei dagokienez.\nBilboko Portuko Agintaritzako Lehiakortasuneko burua, Txaber Goiri, arduratu da bertaratuei portuaren estrategiaren berri emateaz. Goirik nabarmendu duenez, balio erantsia dute Bilboko Portuko zerbitzu telematikoek. Alde horretatik, hauek aipatu ditu: distantzia laburreko itsas garraiorako itsas terminal espezifikoen garapena, erabilgarri dauden tren-terminalak, distantzia laburreko itsas trafikoari laguntzeko tarifa-politika espezifikoa eta merkantzia trenez sartzea/irtetea.\nGoirik nabarmendu du ahalegin handia egiten ari direla operadore logistikoekin, terminalekin eta garraio-enpresekin lankidetzan. Halaber, goretsi du Espainiako eta nazioarteko aduanekiko lankidetza, oztopoak gaindituz joateko, bai eta itsasontzi-tren garraio intermodala erabiltzen duen merkantziak errepidez bakarrik garraiatzen den merkantziaren aduana-tratamendu berbera izatea ere.\nAurkezpenaren zati handi bat bi gai hauen inguruan izan da: alde batetik, Bilboko Portuak lehorreko plataforma logistikoen garapenean duen parte-hartzea, eta, bestetik, e-puertobilbao plataforma telematikoaren balio erantsiko zerbitzuak. Bestalde, gogora ekarri dute IBUK-Intermodal Corridor proiektua, Bilboko Portuaren hinterland-aren eta Erresuma Batuaren artean korridore intermodal bat garatzeko. Europar Batasunak TENT-T programaren barruan kofinantzatutako proiektu bat da, eta e-puertobilbao plataformako zerbitzu telematikoak garatzea ere aurreikusten du.\nZerbitzu horiek Intermodal Corridor Community System deiturikoan sartzen dira; korridore intermodal horretako garraiobideen eta merkantzien fluxuari laguntzeko kudeaketa elektronikoko zerbitzuak ematea du ardatz sistema horrek. Kasu honetan, lehen aldiz, plataformako zerbitzuek atetik aterainoko garraio-kate guztia hartuko dute barnean; beraz, Erresuma Batuko antzeko sistemekin integratu beharko dira.\nAmaitzeko, aipatu da garraio-sare intermodal ahaltsu bat edukitzea garrantzitsua dela merkataritzaren aldetik gune erakargarri eta irisgarri gisa agertzeko. Portuko Agintaritzako ordezkariak adierazi duenez, funtsezkoa da itsasoko, trenbideko eta errepideko garraioaren konbinazio adimendun bat izatea epe ertainera garraio-eskaintza jasangarri bat eskaintzeko.\nCategory: Berriak 5 Martxoa, 2013\nAurrekoaPrevious post:Bilboko Portuak bere irtenbide telematikoak aurkeztu ditu e-Maritime konferentzianHurrengoaNext post:e-puertobilbao plataforma telematikoak 10 urte bete ditu